Ops Iblis: Di Bawah Hujan Peluru

“Ketika di Rejimen Ketiga Peninjau, saya telah ditumpangkan ke Markas 2 Briged yang bertempat di Ipoh sebagai Pegawai Perisikan dan juga Pegawai Perhubungan. Di sinilah satu operasi besar-besaran telah dilancarkan yang bernama ‘Operasi Iblis’ bertempat di kawasan Hutan Korbu, Sungai Siput dan Tanah Hitam. Di dalam operasi inilah Kapten Mohan Chandran a/l Velayuthan telah gugur ditembak oleh pengganas komunis yang beroperasi di kawasan tersebut. Dengan keberanian Kapten Mohan Chandran, beliau telah dianugerahkan Seri Pahlawan Gagah Perkasa oleh Duli Yang Maha Mulia Seri Paduka Baginda Yang DiPertuan Agong pada 7hb Jun 1972.

Pada 13 Jun 1971, selepas 10 hari membuat rondaan untuk menjejaki Pengganas Komunis (PK) di kawasan Hutan Simpan Kinta, pasukan 4 Renjer ( 4 RRD)  yang diketuai oleh mendiang Kapt. Mohan telah menjumpai sebuah kem PK yang dianggarkan boleh memuatkan seramai 50 orang. Namun demikian, kehadiran mereka telah disedari oleh musuh. Maka berlakulah satu pertempuran yang begitu hebat di antara kedua-dua pasukan. Akhirnya, Kapt. Mohan telah terbunuh dan 2 anggota lagi turut tercedera”.

Apabila terdapat tanda kehadiran musuh  di Hutan Simpan Korbu, Sg. Siput dan Tanah Hitam antara  8 Mei hingga 31 Mei 1971, satu kumpulan risik telah dibentuk. Risikan yang diterima ialah musuh baru saja memasuki kawasan tersebut dipimpin oleh DCM Chong Kwai Hong, dikenali juga sebagai Chong Chor. Yang tidak diketahui ialah musuh sebenarnya telah berada di kawasan tersebut sejak 2 bulan sebelumnya. Kubu tersebut telah diperkuatkan dengan parit dan mempunyai dapur bawah tanah.

Untuk memusnahkan musuh ini, satu pasukan telah ditubuhkan iaitu sub – unit Unit Combat Intelligence Platoon/Platun Unit Risikan Gempur (4RRD) , terdiri drpd 10 anggota diketuai Kapten V. Mohan Chandran ( 200402)  daripada pasukan  4RRD, Agen Khas Kerajaan (Surrendered Enemy Personnel daripada darurat pertama/ SEP), Special Branch dan anggota-anggota  daripada 3 Rejimen Risik. Mereka telah ditugaskan menyiasat pergerakan musuh di hutan Ulu Kinta , Perak.

Kumpulan gabungan ini telah dimasukkan ke kawasan operasi pd 3 Jun 1971. Ia diketuai oleh Kapt. Mohan Chandran dan dibantu oleh Lt. M. Donald Patrick John (2000913). Mereka telah bertolak dari Kem Suvla Lines, Ipoh dengan 2 buah trak 3 tan dan sebuah Land Rover pada jam 1100 menuju Tanah Hitam, Chemor melalui Ulu Kinta. Mereka berpecah di sebuah kawasan ladang berdekatan Kem Briged Utara Pasukan Polis Hutan di Ulu Kinta. Mereka bergerak sejauh satu map square (1 km) untuk bermalam disitu.

Mereka bergerak selama seminggu, dipandu oleh SEP yang kebanyakannya berbangsa cina. Satu ketika, mereka keluar dengan bertemankan anggota Renjer, dan telah terjumpa satu penempatan orang asli. Mereka berjaya mendapatkan maklumat daripada Orang Asli  tersebut dan ketika kembali kepada  kumpulan besar, mereka berkata “Kawan kalau mahu selamat lebih baik tidak usah pergi”. Renjer (Rjr. ) Abang Bolhi bin Abang Doladi menjawab “Mana boleh buat apa, itu terpulang kepada Pegawai saya”.

Salah seorg SEP itu telah meminta salah seorg Orang Asli tersebut untuk memandu pasukan Renjer ke lokasi musuh dipercayai terletak di Sg.  Kinding. Di dalam  perjalanan, mereka telah bertembung dengan  seorang lelaki  Orang Asli dan 2 lelaki Cina. Setelah disoal siasat, ketiga-tiganya dilepaskan kerana pemandu Orang Asli tersebut mengenalpasti kesemuanya sebagai pencari bijih yang selalu ditemuinya. Dia hanya sanggup membawa pasukan itu ke Sg. Kinding, dan tidak berani pergi lebih jauh kerana pernah terserempak dengan satu kumpulan lengkap bersenjata berkekuatan sekitar 30 orang. Orang Asli tersebut meninggalkan mereka dan pulang ke penempatannya. Malam itu pasukan berehat di Sg. Kinding. Pagi esoknya, beberapa kumpulan ronda telah dihantar oleh Kapt. Mohan Chandran untuk  mengenalpasti keadaan muka bumi dan mencari kesan-kesan musuh. Rjr Bolhi berada dlm kumpulan Lt M Donald. Pada hari itu, mereka telah terjumpa sebuah pondok.

Di dalamnya, Rjr. Abang Bolhi menjumpai sekeping kertas, iaitu satu resit untuk  pembelian chainsaw bertarikh 24 Mac 1971. Setelah menyerahkan resit tersebut kpd Lt. M. Donald, beliau turun ke kawasan basuhan berdekatan dan menjumpai sehelai kemeja hijau disembunyikan disitu. Lt. M. Donald kemudian mengarahkan Rgr. Bolhi untuk bergerak ke lokasi Kapt. Mohan  Chandran dan menyerahkan baju tersebut serta memberikan laporan penemuan. Hari berikutnya, iaitu 12 Jun 1971, mereka menyambung aktiviti mencari kesan musuh. Selepas berehat makan tengahari, mereka berkumpul untuk  mendengar arahan daripada  Kapt. Mohan Chandran. Selepas menyampaikan arahannya, kata-kata  akhir beliau adalah “Cuci senjata elok-elok. . . esok kita akan berperang”. Kebanyakan anggota pasukan berasa kurang selesa dengan ayat tersebut kerana suara beliau juga agak lain ketika itu. Kata-kata itu juga mengganggu perhatian Rgr Bolhi ketika dalam perjalannya pulang ke lokasi Lt. M. Donald. Untuk menenangkan diri, beliau telah menjahit seluarnya yang koyak tetapi kesemua jarum yang digunakannya telah patah, hingga ke jarum yang paling besar. Semuanya membuatkan dia mula resah.

Untuk melegakan hatinya, beliau telah memancing di anak sungai berhampiran. Beliau berjaya menangkap beberapa ekor ikan dan telah memasaknya untuk  dimakan keesokannya. Walaubagaimanapun, beliau telah terlupa untuk membawanya bersama-sama ketika menjalankan rondaan keesokannya. Seperti dirancang, pada 13 Jun 1971, satu kumpulan ronda 15 anggota dengan  2 SEP telah keluar meronda. Mereka kemudiannya telah berpecah. Rgr. Bolhi mengikut kumpulan Kapt Mohan Chandran bersama-sama 601509 Kpl. Rahman bin Jaafar, 929223 Rjr. Bajau ak Ladi dan 928939 Rjr. Ali bin Jaafar. Kumpulan Lt. M. Donald pula  terdiri daripada 203523 Kpl. Osman bin Sharif (3KRD), Rjr. Zainal, Rjr. Norsin dan 22594 Rjr. Khasan bin Awang.  Kumpulan ketiga pula dianggotai 5 orang diketuai oleh Kpl. Musa. Ketika meronda, Lt. M. Donald meminta senjata M79 yang dibawa oleh Rjr. Bolhi. Beliau memberitahu Lt. M. Donald untuk meminta kebenaran daripada Kapt. Mohan Chandran. Selepas mendapat kebenaran, beliau telah  menyerahkan M79 tersebut dan diberikan ganti selaras sterling sub machine gun – seperti  anggota lain kumpulan tersebut kecuali Rjr. Ali yang membawa Light Machine gun (LMG).

Mereka meninggalkan kem pada jam 0800 diketuai kumpulan Lt. M. Donald. Kumpulan Kpl. Musa telah diberikan arahan untuk  menjalankan serang hendap di laluan yang mereka ambil. Kumpulan itu terserempak dengan  seorang lelaki Orang Asli  sedang memburu dengan sumpitnya. Salah seorang SEP menghampiri Orang Asli itu dan bercakap dengannya. Selepas itu, mereka meninggalkannya. Rjr. Bolhi menjadi recce/ pendahulu untuk kumpulan Kapt. Mohan Chandran. Beliau diikuti 2 SEP, kemudian Kapt. Mohan Chandran, Rjr. Bajau, Kpl. Rahman dan Rjr. Ali. Mereka dipisahkan daripada  kumpulan Lt. M. Donald dengan jarak tak sampai 10 meter.

Kata Rjr. Bolhi : “Saya sedang mengikut denai yang dambil oleh kumpulan Lt. M. Donald, apabila saya terjumpa satu laluan yang bersilang dengan  denai tersebut. Nampaknya masih segar lagi. Laluan itu sudahpun dilintasi kumpulan Lt. M. Donald tanpa mereka sedari. Saya menunjukkan kesan pudar itu kepada SEP di belakang saya. SEP tersebut dan saya mengikut jejak tersebut yang menyeberangi sebuah rabung. Selepas mengikut jejak itu untuk seketika, SEP itu mengesahkan ianya memang jejak musuh. Namun dia tidak pasti samada jejak itu membawa ke kem musuh atau sekadar menuju  ke hujung rabung tersebut. Kami berpatah balik untuk  membawakan berita penemuan tersebut kepada  Kapt. Mohan  Chandran. Kapt. Mohan  Chandran mengarahkan pergerakan dihentikan, dan menyuruh saya bergerak ke depan dan memanggil kumpulan Lt. M. Donald untuk  berpatah balik dan bergabung dengan  kumpulan kami bagi perbincangan lanjut. Saya berlari ke arah di mana kali terakhir saya melihat kumpulan Lt. M. Donald. Hampir saja satu ketika saya melepaskan tembakan ke arah satu bayang yang muncul tiba-tiba daripada celah  semak. Rupanya ia adalah Kpl. Osman – anggota terakhir dlm kumpulan Lt M Donald.

Saya memberikan isyarat tangan memberitahu Kpl. Osman yang kumpulan itu harus berpatah balik. Saya membawa mereka ke lokasi kapten. Semasa briefing, Kapt. Mohan  Chandran memberitahu kami yang semua SEP itu keberatan untuk mengikut jejak ke kem musuh tersebut. Mereka tahu, maut yang bakal menyambut kalau mereka bertembung lagi dengan komrad-komrad lama mereka. Oleh itu, mereka enggan terlibat dalam  pertembungan dengan  kumpulan lama mereka itu. Jadi, kapten telah mengarahkan mereka agar mereka balik ke pengkalan tetap di Sg. Kinding tanpa diiringi sesiapa.

Kapt. Mohan  Chandran meminta bantuan melalui radio, tetapi beliau diarahkan agar menggunakan apa yang ada saja. Selepas makan tengahari sekitar jam 1400, Lt. M. Donald bergerak bersama kumpulannya ke arah kanan rabung itu, sementara kumpulan kami ke arah kiri. Sambil kami berjalan, Kapt. Mohan  Chandran mengingatkan kami tentang sungai yang berada di bawah rabung itu, yang akan membawa kami ke pekan Chemor sekiranya kami perlu melepaskan diri.

Ketika turun daripada  rabung itu, saya berada di depan, diikuti Kapt. Mohan Chandran, Rjr. Bajau, Kpl.  Abdul Rahman dan Rjr.  Ali . Saya perasan Kapt. Mohan  Chandran yang memakai baju kelabu, kelihatan resah dan menghisap rokok tanpa henti. Bibirnya kelihatan pucat. Saya bertanya kepadanya kalau ada sesuatu yang tak kena. Beliau menidakkannya. Perasaan aneh menjalar di benak saya. Saya cuba menyingkirkannya dengan berlari turun daripada  bukit itu, dan ketika sampai, saya dapati terdapat satu anak sungai siap dengan paip buluh. Saya mengisi botol air, tanpa menyedari yang ianya adalah sumber air musuh. Kapt. Mohan  Chandran mengikut saya dengan pantas tanpa berhenti, memotong saya, melintasi anak sungai itu dan mula memanjat bukit di depan dengan cepat, seolah-olah beliau telah terhidu bau musuh.

Selepas naik beberapa meter, saya nampak dia memberikan isyarat ibu jari kiri ke bawah diikuti tunjukan arah. Itu bermaksud, musuh di hadapan! Tanpa membuang masa, saya berkejar ke arahnya. Sebaik sampai kepada beliau, beliau mengarahkan saya merisik kedudukan musuh di hadapan. Dengan perlahan saya bergerak, dan ketika sampai ke jarak 3 langkah panjang, saya nampak 3 org musuh. 2 daripadanya sedang mengorek lubang, berpakaian singlet putih dan seluar kelabu, sementara seorg lagi yang beruniform lengkap menjadi pemerhati. Tiba-tiba mata kami bertembung dan sekelip mata berlalu sebelum sesiapa memberikan reaksi. Sementara itu, Kapt. Mohan  Chandran sedang bersembunyi di belakang sebuah batu besar di sebelah kanan saya .

Anggota-anggota  lain yang masih berada di bawah bukit, belum sedar tentang apa yang berlaku. Saya berbelah -bahagi kerana kalau nak melepaskan tembakan, saya mungkin tak mampu menumbangkan kesemuanya, sebab 3 lawan 1. Mulanya saya nak baling grenad 36 saja, tapi terfikir juga mungin grenad itu akan gagal meletup. Akhirnya saya memutuskan melepasan tembakan dengan sterling sub machine gun itu, dan saya lihat ketiga-tiganya tumbang.

Kami berbalas tembakan. Tapak tangan saya berjaya ditembusi peluru musuh. Sebutir lagi tembus melalui belakang ketiak kanan saya dan keluar melalui dada kanan saya. Menderu darah membasahi saya. Saya berkata. . “Ya Tuhan. . matilah aku. ”Saya terjatuh dan tergolek turun daripada bukit itu, dan ketika itu, saya telah terhilang satu kelopak peluru. Saat itu, Kapt. Mohan  Chandran pantas bergerak untuk  melindungi saya daripada terus ditembak musuh. Beliau mula menembak ke arah musuh. Sebaik sampai ke kaki bukit, saya disambut Rjr. Bajau yang bertanya pada saya, “Apa dah jadi Bolhi?”Dalam keadaan pening, saya menjawab yang saya hampir mati dan saya telah ditembak. Rjr. Bajau ak Ladi sebaik mendengar perkara itu, segera melepaskan saya dan mula menembak ke arah atas bukit “.

Rjr. Bajau kemudian berlari naik sambil menembak, sehingga beliau pasti beliau sudah berada dekat dengan  Kapt. Mohan  Chandran. Kapten mengarahkan Rjr.  Bajau untuk memberikan tembakan perlindungan buatnya sementara beliau menghampiri kedudukan musuh. Arahan tersebut dituruti oleh Rjr. Bajau yang melepaskan tembakan tanpa henti ke arah musuh yang sedang berkubu. Ketika ini, Kpl. Abdul Rahman sampai ke lokasi tersebut dan mengambil kedudukan di sebelah Rjr. Bajau dan turut sama menumpukan tembakan ke arah musuh. Sementara itu, Rjr. Ali beserta LMGnya mempunyai masalah menyeberangi anak sungai itu. Melihatkan ini, Rjr. Bajau berlari turun dan mendapatkan LMG tersebut. Dia menukarkan sterlingnya dengan  LMG yang dipegang  Ali. Dia terdengar Kapt. Mohan Chandran berteriak “Seksyen 1 ke kiri. Seksyen 2 ke kanan. Serang ! Serang !Serang !”, sambil memberikan arahannya dengan tenang dan jelas.

Dalam keadaan berbalas tembakan itu, dimana Kapt. Mohan Chandran menembak ke arah musuh sambil dilindungi oleh Kpl.  Abdul Rahman, tembakan musuh rupa-rupanya telah menghentam Kapt. Mohan  Chandran. Rjr. Bajau berlari naik  ke bukit tersebut untuk  memasang LMG bagi memberikan tembakan perlindungan kepada  Kapt. Mohan  Chandran. Tanpa disedari Kapt. Mohan Chandran, peluru musuh telah hinggap di kepalanya. Beliau terus menembak sebagai tindakbalas refleks sehinggalah tubuhnya kaku sendiri, di medan perang pada hari itu di hutan Ulu Kinta, Perak. Walaupun beliau hanya bersama dengan sekumpulan kecil anggota, keberaniannya berjaya mengelirukan musuh tentang kekuatan sebenar pasukan kami. Beliau tahu kami berhadapan jumlah musuh yang lebih besar, selepas pertembungan bermula, tapi ianya sudah terlalu lewat untuk menanti bantuan, kerana hari sudahpun lewat. ”

Apa yang tidak diketahui oleh Kapt. Mohan Chandran ialah, musuh yang menunggunya ketika itu sebenarnya hanya 1/3 daripada  kekuatan penuh. Selebihnya ketika itu sedang menjalankan tugas meronda. Musuh daripada  kedudukan atas bukit itu melepaskan tembakan bertalu-talu ke arah Rjr. Bajau dan Kpl. Abdul Rahman. Rjr. Ali pada  ketika itu sudah berjaya menyertai mereka. Tapi, sesiapapun tak dapat bergerak dek kerana tembakan padat yang dilepaskan musuh. Kpl. Abdul Rahman menimbang situasi tersebut dan memutuskan, mungkin, Kapt. Mohan  Chandran telah terbunuh kerana beliau sudah tidak bergerak dan suaranya sudah tidak kedengaran. Beliau sendiri tidak pasti pada  ketika itu.

Rjr. Bajau terus maju menempuh peluru musuh sambil melepaskan tembakan bertalu-talu menggunakan  LMG tersebut. Ketika sedang bergerak itu, sambil cuba merebahkan musuh yang berada di atas bukit itu, Rjr. Bajau terasa sesuatu berlanggar dengan paha kirinya. Beliau nampak darah mula membuak daripada  kesan tembakan  dan berteriak kpd Kpl. Abdul Rahman, “Koperal… saya kena tembak di kaki ! “Beliau berlindung dibantu Kpl. Abdul Rahman di sebalik seketul batu besar yang sebelumnya digunakan Kapt. Mohan  Chandran.

Dengan kekuatan musuh yang jauh lebih besar daripada  mereka, tak banyak yang mampu dilakukan Kpl. Abdul Rahman dan Rjr. Ali. Selepas beberapa ketika, mereka terdengar bunyi letupan tembakan  M79 – kemungkinan daripada  kumpulan Lt. M. Donald, yang nampaknya tidak banyak memberikan kesan kepada pasukan musuh. Musuh berterusan menghujani mereka dengan peluru. Selepas setengah jam tembakan hebat, ia mula surut. Kpl. Abdul Rahman dengan  telinga yang masih berdesing dek bunyi peluru dan mata yang kabur dek asap daripada  tembakan, mula mencari Kapt. Mohan Chandran.

Tiba-tiba, beliau terlihat sebuah topi hutan  tergantung ppada duri sejalur rotan yang berada di situ. Beliau mengenalpastinya sebagai  milik Komander Kompeninya –  Kapt. Mohan  Chandran. Hatinya masih berharap ketuanya itu masih hidup untuk  pulang bertemu ahli keluarganya, dan berat memikirkan sebarang kemungkinan kerana beban menjadi seorg ketua itu terasa berat di bahunya. Beliau merangkak ke arah Kapt. Mohan  Chandran yang terbaring, sambil mengarahkan Rjr. Ali memberikan tembakan perlindungan. Pada mulanya, beliau tidak perasan sebarang luka pada tubuh Kapt. Mohan Chandran. Beliau hanya nampak kesan dua butir peluru pada sisi kiri dan kanan kepala Kapt Chandran selepas tubuhnya diterbalikkan. Darah membuak keluar daripada luka itu, dan tiada nadi dikesannya pada tubuh kaku itu. Kegusarannya sepanjang hari itu terbukti menjadi nyata.

Kpl.  Abdul Rahman menarik dan mengheret tubuh kaku itu ke satu lekukan berdekatan dengan posisi sebelumnya. Beliau mengambil pistol, sub machine gun, kompas, peta, jam dan semua amunisi Kapt Chandran. Beliau menutup mayat Kapt Chandran dengan  daun bertam dan sebelum meninggalkan kedudukannya, beliau menjerit, “Kompeni B… tembakan perlindungan. Kompeni C. . serang !!”Ianya adalah satu tipu helah untuk membuatkan musuh berfikir yang terdapat  2 kompeni trup sebenarnya sedang menyerang mereka. Dengan teriakan itu, mereka terus menembak ke arah musuh. Selepas seketika, mereka terdengar musuh mengemaskan barangan mereka untuk  berundur dan melaung, “Chau, chau, chau “. Beliau memberitahu Rjr. Bajau dan Rjr. Ali bahawaa Kapt. Mohan Chandran sudah meninggal. Kpl. Abdul Rahman mengarahkan Rjr. Bajau dan Rjr. Ali untuk menunggu di pos mereka sehingga malam. Ini adalah supaya mereka dapat berundur daripada  lokasi mereka hanya setelah diselubungi kegelapan, bagi mengelak dikesan musuh yang mungkin masih berada di atas bukit itu.

Hujan mula turun dengan lebat. Kpl Rahman mengarahkan Rjr. Bajau yang tercedera untuk memantau keadaan atas bukit, Rjr. Ali ke arah kiri dan beliau sendiri memantau keadaan sebelah kanan lokasi mereka. Mayat Kapt Chandran berada tidak jauh di belakang mereka. Selepas seketika, beliau mengarahkan mereka meneruskan pemantauan sementara beliau cuba mendapatkan radio yang berada di bawah bukit. Walaupun radio itu rosak, beliau berjaya menyampaikan mesej kpd Platun 1 Kompeni A yang berada berhampiran. Beliau diarahkan untuk  bersabar kerana bantuan dalam perjalanan. Sekitar jam 1800 , Rjr. Bajau mula merungut kesakitan. Kpl Rahman menukar balutannya, dan memberitahunya bantuan ddalam perjalanan. Menjelang jam 2000 , bantuan masih belum tiba. Luka Rjr Bajau terus membuakkan darah.

Akhirnya, beliau bertanya samada Rjr. Bajau masih mampu berjalan. Rjr. Bajau mengiyakan, dan pada jam  2030,  mereka mula berjalan meninggalkan tempat pertempuran itu dengan  hati yang berat –  memikirkan  yang mereka meninggalkan mayat ketua mereka dan Rjr. Bolhi yang entah kemana. Mereka berjalan sehingga pagi, dan hanya berhenti  sesekali untuk  berehat. Sepanjang mereka berjalan itu, mereka nampak banyak suar ditembak, entah kenapa. Suar inilah yang memandu mereka balik ke pengkalan. Menjelang subuh, mereka telah berjaya sampai ke kaki bukit itu.

Setelah hari cerah, sekitar jam 0830, mereka bertembung dengan kumpulan daripada  Kompeni B dipimpin oleh Kapt.  Ariffin, yang sebenarnya sedang menuju ke arah mereka untuk  memberikan bantuan. Mereka diberikan makanan dan minuman, dan Kapt.  Ariffin menguruskan satu kumpulan pengusung untuk  membawa Rjr. Bajau ke LP (landing point). Ini adalah untuk mengangkut keluar Rjr. Bajau yang telah kehilangan banyak darah. Sebuah helikopter datang mengangkut beliau keluar, dan selepas itu, Kpl. Abdul Rahman dan Rjr. Ali membawa kumpulan Kapt. Ariffin ke tempat pertempuran.

Kali ini, mereka mengikut laluan yang berbeza, bagi mengelakkan bertembung dengan musuh. Mereka berharap dapat melakukan kejutan kalau-kalau pertembungan itu berlaku juga. Namun, pertembungan itu berlaku juga dan mereka ditembak hebat oleh musuh. Dalam berbalas tembakan itu, hari semakin gelap. Oleh itu, Kapt. Ariffin mengarahkan mereka untuk  melakukan pertahanan keliling, kerana ianya terlampau bahaya untuk  melakukan serangan di dalam  keadaan cahaya samar sebegitu. Sekiranya perlu berlaku pertempuran, ia harus dilakukan keesokannya.

Musuh telah berundur. Oleh itu, Kapt. Ariffin pada hari ketiga selepas pertempuran itu, telah mengarahkan mereka mencari mayat Kapt. Mohan  Chandran dan Rjr. Abang Bolhi, yang kedudukannya tidak dapat dipastikan. Platun itu telah dipecahkan kepada  kumpulan-kumpulan  lebih kecil dan digerakkan ke serata tempat untuk  mencari keduanya. Berulangkali mereka melaungkan nama Abang Bolhi. Sekitar jam  0900 , mereka terdengar suara perlahan, “Aku di sini, aku di sini, aku di sini”. Beliau ditemui dlm keadaan yang lemah sekali. Terdapat ulat pada lukanya. Ini adalah berita baik buat Kpl. Abdul Rahman yang berasa bersalah dan bertanggungjawab terhadap Rjr. Abang Bolhi. Tidak lama kemudian, Kapt . Mohan Chandran pula ditemui. Rjr.  Abang Bolhi dan mayat Kapten itu diusung ke bukit berhampiran, yang  terletak tidak jauh daripada kem musuh. Keduanya dikeluarkan dengan  pesawat dan diterbangkan ke Hospital Ipoh.

Selepas itu, mereka menyelongkar kem musuh itu. Ianya dibina kemas, terletak pada kedudukan strategik, mendominasi segala arah. Ia dibina di atas sebuah bukit kecil, di cerun sebuah rabung –  tidak mudah dilihat dan susah dihampiri. Untuk  menghampirinya memerlukan pergerakan mendaki cerun yang curam. Pasti sukar untuk melakukan serangan dan sekurangnya kekuatan satu Batalion diperlukan untuk  melakukan serangan dengan  berjaya. Terdapat banyak  kesan laluan keluar masuk oleh musuh di situ.

Ianya adalah sebuah kem yang besar yang boleh memuatkan sekitar 60 anggota. Ia mempunyai parit perhubungan yang membolehkan musuh bergerak ke kawasan sekitar tanpa dilihat – sekitar 3 kaki lebar dan 4 kaki dalam. Parit perhubungan ini digali dalam arah serangan mungkin dilancarkanke arah mereka di kem itu. Batang balak diguna untuk mengukuhkannya. Tempat tidur musuh digali di dalam tanah. Ia dibina agar tahan serangan udara dan artileri, namun mungkin boleh menerima kesan jika terdapat tembakan tepat. Mereka telah membina sistem perpaipan, membawa air ke kem itu menggunakan buluh. Antara barang yang ditinggalkan semasa mereka kelam kabut melarikan diri adalah belacan dan ikan kering. Daripada  pemerhatian, ternyata ianya bukan kem sementara tetapi kem kekal yang digunakan secara aktif.

Rjr.  Abang Bolhi menceritakan kisahnya : “Saya berdoa kepada Tuhan agar saya selamat, dan hujan turun untuk  membasuh kesan darah saya daripada  dijejak oleh musuh. Syukur doa saya diperkenankan. Saya tak mampu bergerak kerana luka akibat tembakan itu. Bila tak dengar suara kawan-kawan, saya ingatkan mereka semua telah tewas. Saya memutuskan untuk  tidur disitu. Sebelum terlena, saya teringat pesan Kapt. Mohan  Chandran. Kalau ada apa-apa benda buruk berlaku, ikut sungai tu ke Chemor. Saya memutuskan untuk  mengikut nasihatnya itu. Selepas terjaga pada  14 Jun, saya dapati saya telah kehilangan banyak darah. Ia keluar daripada  ketiak dan tapak tangan saya. Dalam keadaan merangkak, saya sempat sampai ke sebatang anak sungai, yang mengalir ke sungai besar  yang dimaksudkan Kapt. Mohan Chandran. Sampai di situ, saya basahkan tuala “good morning”saya untuk  mencuci luka.

Ketika sedang mencuci luka itu, saya dapati ia telah dihinggapi lalat dan kumbang kecil yang telah bertelur di situ. Saya dapati luka itu telah dijangkiti ulat. Saya ada pembalut medan, tapi kerana luka dikedua-dua tangan, saya tak mampu membalutnya. Sambil mencuci luka itu, saya ternampak sebuah gua kecil di depan saya, dan memutuskan untuk  bermalam disitu “.

Pada jam 1845, beliau terlihat 7 PK bersenjata dan beruniform penuh masuk ke gua itu. “Terkejutnya saya, Tuhan saja yang tahu. Saya ingat nak baling grenad, tapi dalam  keadaan yang begitu lemah, saya sedar yang saya tak mampu baling sejauh itu. Lagipun grenad saya tu dah disalut darah dan air. Mungkin ia takkan meletup. Nak menembak pun, saya tak terdaya. Tapi, saya tetap mencekah senjata dan bersedia untuk  berlawan sekiranya saya ditemui. Saya berjaga sampai pagi walaupun pening. Pada jam 0500 , musuh keluar daripada  gua itu dan meninggalkan kawasan. Pada 15 Jun, walaupun hanya dengan  minum air semata, saya rasakan kekuatan saya kembali.

Saya terfikir samada saya patut ke sungai itu, yang akan membawa saya ke tempat selamat. Semangat saya kembali setelah menyedari, saya mungkin tak mati. Saya putuskan untuk  tak mengikut sungai itu, dan mendaki semula bukit di mana saya bermalam sebelumnya. Sampai di tempat saya tidur tu, saya terdengar suara orang memanggil nama saya. Saya tau ia dalah kumpulan pencari. Saya menjerit perlahan meminta bantuan. Suara yang membalas menyuruh saya mengenalkan diri. Dengan lemah saya hanya mampu berkata , “Renjer Abang Bolhi, 4 Renjer”, sambil bergerak ke arah suara-suara  itu. Saya berjaya sampai kepada  kumpulan daripada  Kompeni B , 4RRD itu, yang diketuai Kpl. Morni. Saya dibawa ke atas bukit, diberikan teh panas dan setin nanas. Selepas dibawa ke sebuah LP, saya dikeluarkan dengan  helikopter. Selepas menerima rawatan di Hospital Ipoh, saya dihantar ke Hospital Angkatan Tentera (HAT) Kem Terendak untuk rawatan lanjut. Saya menerima rawatan selama 6 bulan di sana. ”

Ini pula kisah Kpl. Osman : “Kami sudahpun berada di lokasi, di bawah bukit ketika tembakan bermula seperti diarahkan Kapt. Mohan  Chandran. Kami ingatkan tembakan itu adalah isyarat daripada  Kapt. Mohan  Chandran untuk  memulakan serangan ke atas lokasi musuh. Sebaik bermula, kami mendekati kaki bukit itu. Kami tak dapat menyerang kerana kedudukannya yang curam, kekuatan musuh yang lebih, serta kuasa tembakan dan kedudukan strategik mereka. Musuh telah mula menembak ke arah kami, tapi tak berapa berkesan kerana kedudukan mereka terlampau tinggi. Peluru melintas atas kepala kami.

Kami bergerak ke kedudukan berlindung dan membalas tembakan. Selepas itu, saya dan Lt. M. Donald yang menyertai saya memutuskan untuk  berubah kedudukan. Untuk  melakukan ini, saya melepaskan 2 tembakan M79, yang saya ambil daripada  Rjr. Zainal. Ini membolehkan Lt. M. Donald berubah kedudukan. Selepas itu, Lt. M. Donald dan kumpulannya menembak musuh daripada arah  belakang, membolehkan saya dan Rjr. Zainal mengubah kedudukan. Pada jam 1800 , kami menaiki cerun itu ke lokasi, di belakang musuh yang sedang berbalas tembakan dengan  Kapt. Mohan  Chandran dan kumpulannya. Lokasi itu dianggap sebagai laluan undur oleh musuh. Kami melakukan serangan hendap linear, sayangnya, musuh tidak menggunakan laluan itu. Keesokannya, kami bertembung dengan  pasukan bantuan daripada  4 RRD, dengan  berita yang Kapt. Mohan  Chandran telah gugur. ”

SIAPA MEREKA?

Kapten Mohan Chandran a/l Velaythan adalah anak jati Seremban, Negri Sembilan. Beliau dianugerahkan “Seri Pahlawan Gagah Perkasa”, secara posthumous oleh DYMMSPBYDA setelah gugur di dalam  pertempuran pada usia 24 tahun. Ia telah diterima oleh ayahnya. Kpl. Osman dan Rjr.  Bajau telah dianugerahkan “Pingat Gagah Berani”.

Rjr.  Abang Bolhi dianugerahkan “Mentioned In Despatches (KPK)”.

Kpl Osman bin Sharif telah dipilih untuk menyertai operasi tersebut. Beliau berasal daripada pasukan  3 Rejimen Risik dan dikerahkan mengikut kumpulan Lt. M. Donald. Sebab beliau mengetuai satu seksyen Renjer adalah kerana, ketua asal seksyen tersebut telah jatuh sakit. Kpl. Osman dilahirkan di Kampong Legong Ulu Kota, Negeri Sembilan. Beliau memulakan kerjaya tentera pada 15 April 1961. Beliau pernah menjadi jurulatih di Pusat Latihan Rekrut di Port Dickson. Selepas 5 tahun, beliau telah ditukarkan ke 1 Rejimen Risik di Port Dickson. Skuadron beliau telah bertanggubgjawab bagi penubuhan 3 Rejimen Risik di Kem Ramilies di Ipoh pada tahun  1970. Selepas itu beliau telah menyambung tugas dengan pasukan  3 Tinjau, dan menamatkan kerjaya ddengan  pangkat Pegawai Waran 1 selepas 24 tahun dan menjadi jurulatih di Maktab Tentera Diraja. Beliau sekarang menetap di Felda Palong Lapan, Gemas.

929223 Ranger Bajau anak Ladi berketurunan Iban, dilahirkan di Kampong Sebemban, Lundu, Sarawak pada  20 Mac 1947. Beliau memulakan kerjaya tentera pada tahun  1966. Sebelum menyertai tentera, beliau adalah seorg pelayan di Kem Lundu. Selepas latihan rekrut, beliau menyertai Platun 8 Kompeni C 4RRD di Ipoh, yang kemudian berpindah ke Serian, Sarawak. Semasa insiden 13 Mei 1969 beliau telah ditugaskan ke kawasan Kuala Kurau, Perak. Beliau telah terlibat menyuraikan perusuh yang cuba menyerang Balai Polis Kuala Kurau. Baliau adalah anggota pasukan elit Tiger Platoon 4RRD(Unit Combat Intelligence Squad). Beliau menamatkan tugas pd 25 Jun 1976 selepas 10 tahun berkhidmat dengan pangkat LKpl. . . =WRA=

Sumber rujukan : http://renjervalour. blogspot. com/…/contact-at-kinta-forest-…


Chola Sekarang Claim Hagia Sophia Dibina Oleh Hindu

Hagia Sophia ialah saksi kepada sebuah permainan politik agung di Dunia Eropah. Berkurun lamanya Dunia Kristian berjaya mempertahankannya sebagai Gereja Agung Ortodoks.

Namun tikaman belakang daripada Katolik telah menjatuhkannya.

Dalam klimaks Perang Salib Keempat, Hagia Sophia dijarahkan dengan begitu dahsyat sekali sampai kejatuhan Konstantinopel pada tangan Sultan Mehmed II ialah takdir yang takkan mungkin dapat dielakkan.

Selama tiga hari Konstantinopel dijarah juga sepertimana dijanjikan Mehmed II. Wanita-wanita di bandaraya ini juga dir0gol para tentera (Smith, 1974).

TETAPI sebelum itu, jom beli buku kami, KITAB TAMADUN ISLAM. Kita belajar sejarah Uthmaniyyan yang agung sehingga berjaya menakluk Konstatinople. Boleh beli Kitab Tamadun Islam di Shopee kami di: https://bit.ly/3w7DACH

Setelah gelora adrenalin berakhir dalam darah pejuang, Mehmed II dikatakan terlalu sedih dengan ker0sakan yang berlaku.

Baginda tersungkur dengan matanya berkaca dan suara teresak-esak, juga kenekadan untuk mendirikan semula keagungan Konstantinopel dengan nama Konstantiniyye.

Itulah sejarah ringkas Hagia Sophia, yang agak tular pada masa ini oleh kerana kecenderungan Recep Tayyip Erdoğan setelah sekian lamanya.

Namun tertular pula satu lagi maklumat aneh bahawasanya Hagia Sophia itu pernah jadi kuil Hindu seperti Taj Mahal.

Seperti biasa semua benda dalam dunia ini dikhabarkan ada unsur Hinduisme. Mekah pun tidak terkecuali sebenarnya yang didakwa mempunyai Shiva Lingam. Namun penting sekali, sejauh manakah kebenarannya?

Sejarah Paling Awal Hagia Sophia

Hagia Sophia tidak dibina pada tahun 9980 S.M. seperti didakwa 12,000 tahun dulu. Hagia Sophia tidak dibina sebelum kedatangan Islam dan Kristian.

Sejarah menyaksikan penubuhan sebuah kota baru di Byzantion semasa pemerintahan Kōnstantînos (Constantine I).

Kota tersebut dinamakan sempena maharaja tersebut. Berdirinya Kōnstantinoúpolis ialah sebuah keberkatan bagi agama Kristian disebabkan pegangan dianuti Constantine I sendiri.

Sejauh mana agama Kristian pergi – sama ada melalui suara mubaligh atau p3d4ng pejuang – sejauh itulah pengaruh Konstantinopel tersebar.

Lidah Scandinavia menggelarkannya Miklagarðr (kemudiannya Miklagard). Tsarigrad ialah empunya nama bagi bangsa Rusia.

Dunia Arab memanggilnya Qustantiniya. Manakala Yunani mempunyai nama-nama lain seperti Basileousa, Megalopolis, Poli dan Nea Romi.

11 Mei 330 ialah tarikh kelahiran Konstantinopel ini yang dalam masa sekejap menjadi bandar agung paling kaya dan besar Eropah. Istana Suci didirikan untuk tempat persemayaman Maharaja-Maharaja Rom Timur.

Sebuah pusat sukan iaitu Hippodrome pun dibina untuk menghiburkan semua. Dan Hagia Sophia ialah pusat keagungan bandaraya ini dengan senibina ibaratkan revolusi mengubahkan segala-galanya.

Rom Sebagai Magnet

Dalam mana-mana sejarah Hagia Sophia, semuanya membawa balik kepada Constantine I. Tiada satu pun mengandaikan kewujudannya sebagai pusat Hinduisme.

Pengaruh agama ini mudah ditelusuri dengan memahami Ruangan Kebudayaan India yang lebih menghala ke arah Asia Tenggara.

Dengan erti kata lain, Hinduisme berhenti di sempadan Iran yang mana selepas garisan tersembunyi itu ialah ruangan dimana Islam dan Kristian sahaja berantakan.

Di Timur Tengah dan Eropah (termasuk juga Utara Afrika), penganut-penganut Hinduisme hanya boleh dibilang jari. Agama ini yang tiada pengasas tunggal (sepertimana Muhammad SAW, Musa dan Jesus bagi agama-agama Ibrahim), cukup berbeza dengan sosiologi Konstantinopel dan Hagia Sophia (sebagai Pusat Agama Kristian Ortodoks).

Hagia Sophia sepertimana yang diketahui hari ini walau bagaimanapun tidak dibina sepenuhnya oleh Constantine I.

Justinian I pada tahun 532 turut memberikan komitmen seni bina dengan bantuan arktitek Isidore dari Miletus dan Anthemius dari Tralles.

Kesimpulan paling mudah ialah – agama Hinduisme jauh sekali mempunyai sebarang perkaitan dengan Hagia Sophia… begitu juga dengan Taj Mahal yang dibina Shah Jahan untuk Mumtaz Mahal dengan bantuan arkitek Ustad Ahmad Lahauri.

RUJUKAN:

Smith, C.J. (1974). History of Rape and Rape Laws. Women Law Journal. Pp. 188.


Port Royal: Kota Lanun Yang Tenggelam Dibawah Laut

Port Royal, Jamaica pada kurun ke-17 Masehi dijuluki sebagai bandar paling terce.la di muka bumi. Julukan ini diberi kerana ia menjadi pusat perkumpulan la.nun dan pembu.ru harta karun, selain dipenuhi dengan berbagai macam he.donisme seperti ju.di, berfoya-foya, dan pesta a.rak.

Namun, sebesar mana sekali pun sesebuah rumah ia tetap bermula dengan sekecil bata dan boleh hilang dalam sekelip mata. Tepat pada jam 11:43 tanggal 7 Jun 1692, pelabuhan paling mewah di Hindia Barat ini digegarkan gem.pa bumi. Habis dua pertiga daripada Port Royal run.tuh dan tenggelam ke dasar lautan sekali gus mengu.burkan segala kegemilangan yang pernah ditempanya.

Hari ini, nama Port Royal disohorkan kembali sebagai salah sebuah tapak arkeologi paling penting di Carbbean merangkap satu-satunya bandar tenggelam di Hemisfera Barat.

Berbicara daripada sudut sejarah, Port Royal pertama kali dijejaki oleh suku Taino. Bagaimanapun, sejarahwan tidak dapat memuktamadkan sama ada ia dihuni atau sekadar disinggahi. Apa yang pasti, suku Taino menggunakan Port Royal sebagai pulau persinggahan semasa mereka keluar menang.kap ikan.

Memasuki Zaman Penjelajahan, Pulau Jamaica dikuasai oleh Sepanyol yang merupakan adikuasa maritim ketika itu. Port Royal yang terletak di tenggara pulau turut tidak terkecuali. Cuma, pengaruh Sepanyol di sana belum lagi utuh.

Pada tahun 1654, Oliver Cromwell menghantar sebuah konvoi yang diketuai oleh Robert Venables dan William Penn bagi menak.luki Haiti dari Sepanyol. Namun, ekspedisi ini gagal. Dek kerana tidak sanggup mengangkat muka di hadapan Cromwell, Venables dan Penn lantas membawa diri ke Jamaica.

Tidak banyak penen.tangan dihadapi oleh mereka, justeru pulau itu pun jatuh ke tangan Inggeris. Fort Cromwell kemudian dibangunkan, disusuli oleh petempatan di sekitarnya yang diberi nama Point Cagway. Sejurus selepas Charles II menaiki takhta England, nama kubu itu diubah menjadi Fort Charles dan Point Cagway pula ditukar menjadi Port Royal.

Berkat kedudukan Port Royal yang strategik, ia dengan pantas membangun sebagai pusat perdagangan yang penting di Caribbean sekali gus menjadi pelabuhan paling sibuk di Hindia Barat. Lokasinya yang menghubungkan antara Dunia Baru dan Sepanyol turut membuatkan Port Royal kerap dikunjungi la.nun-la.nun yang berhasrat menjadi pelaut persendirian (privateer). Antara privateer tersohor di Port Royal ialah Henry Morgan yang bersara dari dunia perla.nunan untuk menjawat jawatan Leftenan Gabenor Jamaica.

Hari-hari gemilang Port Royal bagaimanapun berlangsung singkat dan berakhir dengan pantas. Segalanya berpunca daripada gem.pa bumi dan tsu.nami yang melanda pada tahun 1692. Beberapa minit sahaja diperlukan alam untuk mera.napkan dua pertiga bandar (seluas 33 ekar).

Bencana ini mengor.bankan 1,600 nyawa dan mence.derakan 3,000 yang lain. Kece.deraan dan wa.bak penya.kit yang menyusul mera.gut 3,000 kasu.alti tambahan. Gem.pa bumi yang melanda Port Royal kerapkali disifatkan sebagai huku.man Tuhan ke atas penduduk bandar tersebut yang banyak bergelumang dengan do.sa dan no.da.

Port Royal hanya sempat berdiri megah selama 37 tahun. Tempoh singkat ini bagaimanapun secara tidak langsung menyumbang kepada pengiktirafannya sebagai antara tapak arkeologi bawah laut paling terpelihara.

Menurut laman sesawang UNESCO, kuali dan periuk-periuk besi masih berada di perdiangan (ketuhar tanah) bersama dengan kayu-kayan hangus. Timbunan pinggan mangkuk turut dijumpai berselarakan di sekitar gerobok simpanan di bawah tangga.

Di celah-celah run.tuhan dinding rumah pula ditemui ja.sad kanak-kanak. Tidak ketinggalan, tong-tong yang mengandungi sampah harian – termasuklah rambut dan jambang (yang baru sahaja dicukur sebelum bencana berlaku). Banyak juga barangan seramik yang masih berkeadaan sempurna.

Lebih daripada itu, pasukan arkeologi berjaya mengenal pasti waktu tepat berlakunya ben.cana menerusi penemuan jam poket yang terhenti hitungannya di saat kejadian. Jam poket ini dijumpai oleh Edward Link pada tahun 1960, sekali gus menandakan kejayaan pertama lingkungan arkeologi dalam mengenal pasti waktu tepat berlakunya sesebuah ben.cana pada zaman dahulu.

Signifikasi tapak arkeologi maritim Port Royal umumnya terletak pada keadaan barangan harian dan runtuhan bangunannya yang masih terpelihara. Berbekalkan penemuan arkeologi dan catatan-catatan sejarah berkaitan, sejarahwan berupaya mendalami pengetahuan perihal seni bina, perancangan bandar, pemakanan, gaya hidup, dan hal-hal berkaitan kehidupan penduduk Port Royal sewaktu bandar tersebut masih berdiri megah.

Pada hari ini, kebanyakan run.tuhan Port Royal terdampar pada kedalaman 40 kaki dari paras laut. Ramai penyelam cuba meneroka dan membuat pemetaan semenjak 1950-an. Cuma untuk melakukan penyelidikan sedemikian, lesen daripada pihak kerajaan perlu terlebih dahulud diperoleh sebagai langkah kawalan.

Kebanyakan artifak yang dinaikkan pada tahun-tahun kebelakangan kini dipamerkan di Muzium Sejarah dan Etnografi di Institut Jamaica, Kingston.

TERJEMAHAN
April Holloway. (7 Ogos 2014). The Underwater Pirate City of Port Royal. Ancient Origins.


Wujudkah Kaum Gergasi Dimuka Bumi Ini?

Kaum gergasi memang wujud. Ini bukan saya yang cakap tapi dunia arkeologi mengesahkan kenyataan ini. Kaum gergasi yang dimaksudkan adalah golongan manusia yang berketinggian 7 kaki sehingga 13 kaki. Terdapat pelbagai jenis kaum gergasi yang menetap di seluruh dunia. Kewujudan mereka bukan saja tercatat dan rekod dari pelosok tamadun namun para ahli arkeologi juga mengesahkan kewujudan kaum gergasi ini, terutamanya penemuan kuburan orang gergasi di Bukit Criel di West Virginia, AS yang popular dalam dunia arkeologi (lain hari saya ceritakan pasal kaum gergasi di AS).

Namun, muncul soalan penting dalam perbahasan ini. Jika kaum gergasi pernah wujud dan telah dibuktikan dengan penemuan tulang-temulangnya, mengapa mereka tidak hidup lagi sehingga sekarang? Apa yang berlaku kepada kaum ini? Jika pupus, apakah faktor utama menuju kepupusan mereka?

Ahli arkeologi sampai sekarang masih tiada jawapan mutlak bagi menjawab persoalan penting ini. Para ahli arkeologi dan antropologi telah berusaha membongkar tentang kewujudan dan budaya orang Hopewell dan Adena, kaum gergasi pra-Columbus (sebelum fasa penjelajahan Christopher Columbus ke benua Amerika), namun para penyelidik ini mengalami kesukaran bagaimana kaum gergasi ini lesap dari tamadun mereka pada tahun 500 Masihi.

Maka, untuk artikel ini, penulis akan membincangkan tentang nasib para kaum gergasi di seluruh dunia melalui sumber bertulis oleh tamadun-tamadun yang pernah berinteraksi dengan kaum gergasi ini. Sama ada sumber ini mempunyai unsur fakta atau mitos, sumber ini menjadi antara bukti penting untuk mengkaji kewujudan kaum tertentu yang cuba para sejarahwan dan arkeologi bongkarkan.

KAUM GERGASI MENURUT SUMBER BERTULIS

Menurut penulis AS bernama Xaviant Haze melalui bukunya bertajuk Ancient Giants, kisah kaum gergasi adalah fenomena universal kerana setiap tamadun manusia pasti ada kisah berkenaan kaum gergasi ini. Dalam banyak versi kisah kaum gergasi di seluruh dunia, ada satu tema saja yang menjadikan sebagai identity tetap kaum gergasi, iaitu kehidupan mereka penuh dengan kekerasan dan pertumpahan darah, seperti kaum barbaric.

Menurut sumber Bible, dalam bab Genesis 6 versi Yahwist ada mengisahkan kewujudan kaum gergasi. Kaum gergasi dikatakan adalah ‘anak-anak tuhan’ yang memaksa menjadikan ‘anak-anak perempuan manusia’ sebagai isteri. Berikut adalah petikan ayat dari Genesis 6:

“Gigantes autem erant super terram in diebus illis: postquam enim ingress sunt filii Dei ad filias hominum illaeque genuerunt isti sunt potentes a saeculo viri famosi”

Terjemahan: …Kerana gergasi telah bertaburan di bumi dalam beberapa hari. Setelah itu anak-anak Tuhan memasuk anak-anak perempuan manusia dan mereka (perempuan) melahirkan anak. Mereka inilah yang terkuat, manusia yang terkenal. (Genesis 6:4)

Manakala dalam mitos tamadun Yunani Kuno, menurut puisi Hesoid, kaum gergasi adalah anak-anak dewa Uranus dan Gaia dan ada antara gergasi ini mempunyai kaki berupa ular. Kaum yang digelar sebagai Gigantomachy berperang dengan dewa-dewi Olympian apabila dewa Gaia mengarahkan mereka menyerang Bukit Olympus. Perang ini kemudian terhenti apabila wira bernama Heracles datang membantu para dewa Olympian.

Terdapat juga kaum gergasi bernama Cyclopes dan ketua mereka bernama Poliphemus adalah anak dewa Poseidon dan manusia bernama Thoosa. Nenek moyang Cyclopes dikatakan pernah menjadi pembuat petir dewa Zeus, lembing Trident dewa Poseidon, dan stereng kayu Kegelapan milik Hades.

Dalam mitos orang Norse atau Viking, kaum Jotun adalah kaum gergasi yang mempunyai pelbagai jenis seperti gergasi ais (hrímþursar), gergasi api (eldjötnar), dan gergasi gunung (bergrisar). Dalam Perang Ragnarok, kaum Jotun menyerang Asgard dan melawan para dewa-dew Norse sehingga seluruh dunia musnah.

Terdapat juga perkaitan dewa-dewi Norse dengan keturunan gergasi, seperti Loki, Mimir dan Skadi. Ketua dewa-dewi iaitu Odin juga adalah cucu kepada gergasi bernama Ymir. Orang Norse percayai bahawa seluruh dunia manusia dicipta dari darah daging Ymir dan Ymir menjadi sumber kepada kelahiran dunia orang Norse.

Dunia Timur juga mempunyai mitos mereka sendiri tentang kaum gergasi terutamanya mitos dari budaya India. Kaum gergasi dipanggil sebagai Daityas, anak-anak Diti (ibu segala syaitan) dan wali bernama Kashyapa. Daityas ini melawan dengan para dewa-dewi Hindu kerana cemburu dengan kekuasaan dewa-dewi ini. Dalam kitab Ramayana, antagonis dalam kitab ini adalah Rayana yang berdarah Brahmin dari belah bapa dan berdarah Daityas dari belah ibu. Adik lelakinya yang bernama Kumbhakarna dikatakan tingginya seperti gunung.

AKHIR KEHIDUPAN KAUM GERGASI

Adalah tidak pasti bagaimana pengakhiran kehidupan kaum gergasi ini kerana kekurangan sumber yang berkait dengan kaum tersebut. Ada sesetengah sumber cuma mengaitkan peperangan dengan para dewa-dewi. Berkemungkinan jalan kehidupan gergasi yang hanya bergantung dengan kuasa dan pertumpahan darah memakan diri sendiri. Mungkin mereka berakhir dengan perang sivil yang tidak menguntungkan atau mati dengan sia-sia melawan para dewa-dewi.

Sehingga kini, fosil-fosil kaum gergasi ditemui di hamper seluruh dunia. Dalam kes Bukit Criel, para ahli arkeologi bersepakat bahawa kaum gergasi AS berkemungkinan pupus oleh tindakan yang sama juga, berperang. Namun mereka masih mengkaji lebih lanjut bagi membuktikan hipotesis mereka adalah tepat.

RUJUKAN:

Stokes. A (26 April 2020). The Fall of the Giants and Their Fate According to Ancient Texts. Ancient Origins. Retrieved from 28 July 2020. https://www.ancient-origins.net/myths-legend…/giants-0013621

Schäfke, Werner (2015). ″Dwarves, Trolls, Ogres, and Giants″. In Albrecht Classen (Ed.): Handbook of medieval culture. Fundamental aspects and conditions of the European middle ages, vol. 1. Berlin: de Gruyter, pp. 347–383.


“Ngepan Iban”… Alas Meja 70an, Kain Buruk.. Kata Influencer!

PEPATAH Melayu lama ada menyebut, makan boleh sebarang makan tapi cakap jangan sebarang cakap yang sudah tentu dari pengertiannya sahaja sudah bermaksud apabila kita hendak berbicara mengenai sesuatu tidak kira ianya dalam situasi yang serius mahupun berjenaka harus berhati-hati meluah kata.  Kerana andai ianya tidak bersesuaian maka buruk padahnya.

Begitulah juga dalam media sosial apabila di dalam dua hari ini ada seorang influencer yang terkenal dengan jumlah pengikut melebihi satu juta orang di dalam satu video telah mempersenda pakaian tradisi kaum Iban iaitu “Ngepan Iban” atau “Ngepan Indu Iban” dengan menyamakannya seperti alas meja 70an, kain buruk, langsir lama yang sudah tentu amat perit untuk kaum Iban malahan rakyat Sarawak terima kerana ia jelas menghina pakaian tradisi yang menjadi warisan dan kebanggaan kaum di Sarawak.

Sebelum saya menghentam dengan lebih tajam lagi ingin saya memberi ruang informasi untuk semua kerana tampak gayanya masih ramai yang tidak mengetahui apa itu “Ngepan Iban”.  Di Sarawak, “Ngepan Iban” adalah pakaian tradisi zaman berzaman bagi kaum wanita di kalangan kaum Iban.

Dan perlulah diketahui “Ngepan Iban” itu sendiri bukanlah hanya satu sahaja persalinan sebaliknya dek kerana Kaum Iban mempunyai sub etniknya tersendiri maka setiap pemakaian busana tradisional ini biar nampak serupa tetapi masih ada perbezaan yang hanya diketahui oleh kaum Iban sendiri.  Oleh kerana ia terlalu istimewa maka busana tradisional ini bukanlah dipakaikan sehari-hari sebaliknya pada masa-masa tertentu sahaja seperti ketika majlis perkahwinan, adat-istiadat menyambut orang besar, perayaan Gawai serta banyak lagi.

Dan tidak lengkap penceritaan mengenai busana tradisional wanita kaum Iban andaikata tidak mengaitkannya dengan sejarah dahulukala Kaum Iban.  Pemakaian Ngepan Iban menurut sejarahnya adalah sinonim dengan ikon wanita legenda kaum Iban iaitu yang bernama “Kumang”.  Kumang di dalam sejarah Kaum Iban adalah seorang wanita Iban yang sangat cantik rupa parasnya dan cukup sempurna kerana beliau pandai di dalam serba-serbi seperti bertenun, membuat anyaman, bermasak, mengurus rumahtangga, berhuma serta banyak lagi.  Kerana kesempurnaan itulah Kumang menjadi dambaan setiap jejaka Iban pada suatu waktu dahulu.  Begitulah naratif ringkas Ngepan Iban yang begitu kaya di dalam penceritaan sejarah turun temurun Kaum Iban.

Di kalangan kaum Iban, pemakaian Ngepan Iban bukanlah secara sembrono sebaliknya harus mengikut tatacara tersendiri dan dijalankan mengikut tertib.  Yang membantu pemakaian “Ngepan Iban” kebiasaannya adalah wanita-wanita kaum Iban yang berpengalaman sahaja kerana ia mempunyai banyak pantang larang. Andai tidak betul tertibnya adalah dipercayai ia akan membawa maksud yang berbeza dan boleh memudaratkan kepada si pemakai dan keluarganya.  Disini sahaja kita sudah mampu bayangkan betapa tingginya busana tradisi kaum Iban yang disebut jelek oleh si influencer tersebut.

Keindahan dan keunikan pada busana tradisional wanita Iban sangatlah istimewa kerana ia diperindahkan dengan pemakaian kain tenun yang mempunyai corak-corak yang punya makna tersendiri.  Aksesorinya pula bukanlah calang-calang pembuatannya malah akan dipakaikan daripada bahagian kepala sehinggalah ke bahagian kaki yang mana setiap satunya mempunyai perincian dan maksud yang tertentu.

Perincian aksesori Ngepan Iban ini sahaja jika diamati sebenar-benarnya sudah mampu kita congak ianya bukanlah biasa-biasa kerana diperbuat daripada perak malah ada yang dari siput tasik pula.  Harganya sudah mencecah ribuan ringgit!

Selesai aksesori, mari kita menyelami pula pemakaian kain sarung yang dikenali dengan nama “Bidang”.  Bidang adalah kain yang agak sempit tetapi memanjang sehingga ke paras lutut.  Dilihat pada mata kasar, bidang seolah-olah sehelai kain tetapi sebenarnya adalah dua helai kain yang dicamtunkan menjadi satu.  Setiap geomatrik pada bidang mempunyai maksud tersendiri sesuai dengan upacara yang hendak diraikan seperti tema merah bata dan kekuning-kuningan.

Tidak kurang juga ada sesetengah corak pada bidang bermotifkan tradisional yang ditenun dengan menggunakan benang emas atau perak.  Perlulah diingat suatu waktu dahulu ada sesetengah penenun bukan hanya sembarangan menenun motif sebaliknya mendapat inspirasi daripada mimpi dan sebagainya kerana mempunyai maksud yang tertentu kepada si pemakai.  Dengan keunikan pembuatan kepada bidang ini, kita sudah dapat fikirkan betapa ianya begitu tinggi nilainya dan bagi si influencer itu pula bidang inilah yang disamakannya sebagai kain alas meja ala 70an! Kurang ajar!

Kaum Iban adalah satu kaum yang sentiasa memelihara sopan santun dan ketinggian budi masyarakatnya.  Dan ianya juga terletak pada busana tradisional kaum wanita mereka.  “Marek Empang” iaitu hiasan dada yang diperbuat daripada manik dan bebola kain adalah antara sebahagian daripada persalinan yang dikenakakan dibahagian dada si pemakai.  Tujuannya adalah untuk menutup bahagian baju kecil atau kain kemban agar nampak sopan dipandang mata.  Dengan keunikan pada warna manik itu sendiri membuatkan “marek empang” begitu memukau mata.

Kain Selempang atau Bedong adalah merujuk kepada sehelai selendang yang Panjang pada Ngepan Iban.  Ianya dihiasi dengan pelbagai corak tenunan yang halus dengan motif tradisional kaum Iban.  Panjangnya kain selempang sebenarnya hampir sama dengan panjang sirat.  Dan pemakaiannya bukan boleh dibuat sesukahati sebaliknya mempunyai tertib iaitu diselempangkan di badan dari atas seperti pangkahan di dada mengikut upacara rasmi yang hendak dihadiri.

Dengan pencerahan setiap satu busana tradisional kaum Iban iaitu Ngepan Iban ini, setiap pembaca sudah memahami betapa tinggi nilainya Ngepan Iban di kalangan masyarakat Iban.  Menghina busana tradisi yang amat dihormati dan dipandang tinggi sumber warisan satu kaum dengan jolokan kain alas meja, kain buruk dan sebagainya langsung tidak boleh diterima.  Si influencer yang berpelajaran tinggi malahan berkahwin dengan seorang rakyat Korea yang kita ketahui sebagai antara negara yang amat menyanjung tinggi budaya dan tradisinya seharusnya sedar akan betapa sensitive untuk memperkotak-katikkan tradisi dan warisan kaum lain.

“Delete” video dalam istagram dan kemudian memohon maaf itu senang, lagi-lagi hanya di dalam muatnaik status tetapi nasi sudah menjadi bubur wahai influencer.  Dengan laporan polis yang bertali arus daripada NGO Dayak dan individu, sudah tentu anda tahu akan akibatnya dari segi undang-undang Malaysia.  Itu undang-undang sivil bagaimana dengan hukum adat? Ini kerana setiap etnik di Sarawak juga mempunyai hukum adat yang masih dilestarikan sehingga ke hari ini dan bagi Kaum Iban ia dikenali sebagai Hukum Tunggu.

Oleh kerana betapa Ngepan Iban yang merupakan pakaian tradisi itu adalah satu pakaian yang dihormati dan mempunyai kelas tersendiri di dalam masyarakat Iban maka ia tidak boleh diperlekehkan atau dihina.  Di dalam Hukum Tunggu, setiap perbuatan itu akan dikenakan “bayar hukum malu”.  Denda yang dibayar pula terpulang kepada musyawarah tuai-tuai iban apakah bentuknya samada berbentuk barangan tradisi kaum Iban dan sebagainya. Hanya setelah “bayar hukum malu” itu diberikan kepada tuai-tuai rumah baharulah permohonan maaf itu boleh diterima.

Jadi tidak semudah itu hanya dengan air liur untuk memohon maaf sebaliknya ia akan disertakan dengan apa yang dipanggil “bayar hukum malu”.  Terpulang kepada tuai-tuai Kaum Iban untuk bermusyawarah akan denda yang akan dikenakan kelak.  Hanya denda itu dibayar baharulah permohonan maaf itu akan diterima.

Jadi jangan sesekali memandang enteng akan apa yang telah dan akan dilakukan lagi-lagi melibatkan budaya, tradisi dan warisan kaum-kaum di Sarawak.  Lain kali biarlah urat saraf otak itu bersambung dahulu sebelum mengeluar kata-kata dan jangan hanya memikirkan follower serta mengejar populariti semata-mata.  Hidup di dalam masyarakat majmuk belajarlah untuk mengetahui dan menghormati budaya dan tradisi masyarakat lain di Malaysia. Andai tidak mampu berbuat sedemikian, maka kembalilah hidup di dalam gua, duduk sendiri-sendiri..simple!

Cakap siang pandang-pandang. Cakap malam dengar-dengar. Faham!

-HB-

#kameksayangSarawak

#solidaritingepanIban

Nota: Terima kasih Myronea Dency, indu Iban yang membenarkan penulis menggunakan gambar peribadinya sebagai teaser artikel.


Dihukum Mati Kerana Memiliki Buku

Selepas Qin Shi Huang menyatukan China pada tahun 221SM, penasihatnya, Li Si mencadangkan membendung sebarang bentuk perkembangan intelektual untuk menyatukan pemikiran dan politik.

Menurut Li Si, terdapat tiga jenis buku yang sangat berbahaya pada masa itu. Lebih tepat berbahaya dari sudut politik, iaitu puisi, sejarah dan falsafah.

Buku-buku puisi dan sejarah mengandungi kisah-kisah pemimpin lama yang telus dan adil. Li Si percaya, kalau masyarakat membaca buku-buku ini, mereka akan cuba membandingkan bentuk pemerintahan zaman dahulu dan zaman mereka duduki. Kemudian, mereka takkan berpuas hati dengan pemerintah kini.

Li Si juga mencadangkan buku-buku sejarah yang bukan hasil daripada tafsiran empayar, akan dibakar.

Sebab pengharaman pelbagai buku falsafah pula kerana falsafah-falsafah yang dibawa sering bercanggah dengan idea yang dibawa oleh empayar iaitu totalitarian.

Li Si mengeluarkan cadangan kepada maharaja supaya sesiapa yang memiliki buku-buku sejarah, puisi dan falsafah, diarahkan memberikan buku-buku tersebut kepada empayar untuk tujuan pembakaran.

Sesiapa yang berani menimbulkan perbincangan atau wacana berkenaan subjek-subjek tersebut, akan dihukum bvnuh.

Sesiapa yang menggunakan sejarah untuk mengkritik kerajaan sekarang, keluarganya akan dihukum bvnuh.

Mana-mana pegawai kerajaan yang melihat perintah-perintah ini dicabul, tapi gagal untuk menghalangnya, akan dihukum bersalah.

Sesiapa yang gagal membakar buku-buku yang dimaksudkan dalam tempoh 30 hari akan dihantar untuk terlibat dalam pembinaan Great Wall.

Buku-buku yang dikecualikan adalah buku-buku perubatan, agama, pertanian dan perhutanan, Sesiapa yang berminat dengan undang-undang, belajar daripada kerajaan sendiri.

Menurut Memorial Li Si, terdapat juga buku-buku puisi, falsafah dan sejarah yang tidak seragam dengan agenda empayar turut dipelihara juga. Tapi cuma dia bawah kelolaan empayar dan tidak didedahkan oleh masyarakat.

Peristiwa ini telah menyebabkan China kehilangan ilmu-ilmu falsafah dari ‘Hundred Schools of Thought’. Selain daripada membakar buku, empayar juga telah tanam hidup-hidup ilmuan dan sarjana.

Empayar Qin tidak bertahan lama. Lebih kurang 15 tahun saja.


‘Internalized Racism’ – Sifat Rasis Terhadap Kaum Sendiri

Dalam rancangan Dr.Phil, seorang wanita Afrika Amerika berumur 16 tahun yang dikenali sebagai Treasure telah diwawancara oleh Dr. Phil. Sebabnya? Treasure mendakwa bahawa beliau bukannya seorang Afrika Amerika tetapi seorang Caucasian, malah dalam rancangan tersebut beliau telah menyuarakan kebenciannya terhadap kaum Afrika Amerika.

Salah satu klip video wawancara tersebut telah dimuatnaikkan ke Youtube dan telah mendapat sebanyak 4 juta views. Penulis berpendapat bahawa Treasure ini, bukan sahaja delusional tetapi sedang juga menghidapi masalah Internalized Racism.

Apa itu ‘Internalized Racism?’

‘Internalized Racism (IR)’ merupakan kesan psikologi yang dialami oleh mangsa-mangsa perkauman atau rasisme di mana mangsa-mangsa ini menerima dan mempercayai apa-apa stereotaip atau kenyataan negatif yang dilemparkan terhadap kaum mereka (Cort et.al 2013 dan Liao 2016). Liao (2016) menambah lagi dan berkata ‘internalized racism’ merupakan pembatinan stereotaip, nilai, dan ideologi negatif ke dalam sesebuah bangsa yang diakibatkan atau dilemparkan oleh bangsa yang lebih dominan terhadap bangsa tersebut. Malahan, jika komen atau kenyataan rasis dan menindas dilemparkan terhadap  bangsa tersebut, mangsa-mangsa ‘internalized racism’ ini akan menerimanya dan membatinkannya (Choi, Israel, and Maeda 2017).

Bagaimana boleh wujudnya ‘Internalized Racism’?

Liao (2016) berkata ‘internalized racism’ dibangunkan dari dua sumber. Sumber pertama datang daripada penindasan oleh bangsa atau komuniti dominan. Sumber kedua pula datang daripada mangsa-mangsa yang telah melalui atau mengalami ‘internalized oppression’ dalam kehidupan mereka. Contoh ‘internalized oppression’ menurut Liao (2016) termasuklah kanak-kanak berkulit gelap diberitahu oleh ibu bapa mereka bahawa mempunyai kulit gelap tidak cantik atau tidak menarik. Manakala Choi, Israel, dan Maeda (2017) mencadangkan bahawa IR wujud akibat kolonialisme yang secara tidak langsung telah mewujudkan mentaliti dijajah atau colonial mentality.

‘Internalized Racism’ di Amerika Syarikat

Amerika Syarikat walaupun sejarahnya ‘White-centric’ atau hanya berkisarkan sejarah bangsa berkulit putih sahaja, merupakan negara yang berbilang bangsa, agama, dan budaya. Bangsa berkulit putih yang merupakan bangsa dan budaya dominan di sana merupakan keturunan peneroka Perancis, Inggeris, Sepanyol, German, dan lain-lain dari Eropah.

Bangsa berkulit gelap pula datang kemudian sebagai hamba-hamba kepada para peneroka ini dan keturunan mereka kini dikenali sebagai ‘African Americans’ manakala orang Asia yang terdiri daripada Cina, Jepun, Korea, dan lain-lain telah datang ke Amerika Syarikat sebagai kuli, imigran, atau pelarian. Keturunan orang Asia yang menetap di Amerika Syarikat ini dikelompokkan dalam satu kumpulan sebagai ‘Asian Americans’. Namun tidak dinafikan ada yang lebih gemar dipanggil sebagai ‘Korean’, ‘Vietnamese’, ‘Indian’ ‘Chinese’, ‘Cambodian’, dan lain-lain. Selain daripada bangsa-bangsa yang disebut di atas terdapat juga minoriti lain seperti Yahudi, Pribumi Amerika dan Pribumi Polynesia.

Walaupun Amerika Syarikat dipaparkan sebagai negara moden, maju, dan toleran terhadap kehidupan berbilang bangsa, budaya, dan agama namun masih wujudnya sifat perkauman atau rasisme dalam kalangan warganegara Amerika Syarikat.

Ramai sarjana berpendapat yang rasisme yang berlaku di Amerika Syarikat ini secara tidak langsung telah menyumbang kepada ‘Internalized Racism’ yang wujud dalam kalangan warganegara Amerika terutamanya dalam kalangan ‘African Americans’ dan ‘Asian Americans’.

Sejarah ‘Internalized Racism’ dalam kalangan komuniti Afrika Amerika

Di Amerika Syarikat, satu gerakan sosial telah disemai dalam kalangan aktivis sosial yang memperjuangkan hak bangsa berkulit gelap yakni kaum ‘African-Americans’. Gerakan sosial seperti Black Power Revolution yang bermula pada tahun 1960-an bertujuan untuk mencabar norma White Supremacy atau ‘Keagungan Bangsa Berkulit Putih’ yang masih lagi menular dalam kalangan masyarakat berkulit putih pada masa itu (Hooks 1994: 202-3).  White Supremacy merupakan sebuah ideologi yang meletakkan bangsa berkulit putih sebagai bangsa yang lebih tinggi dan mulia daripada bangsa-bangsa lain.

Selain itu, agenda revolusi Black Power termasuklah membasmi ‘internalized racism’ yang berlaku dalam kalangan kaum Afrika Amerika. Seterusnya, Hooks (1994) berkata bahawa gerakan ini juga bertujuan untuk membebaskan minda dan pemikiran kaum Afrika Amerika daripada dijajah White Supremacy yang jelas telah membentuk dan menjejaskan identiti serta jati diri kaum Afrika Amerika di Amerika Syarikat untuk sekian lama.

Contohnya, Hooks (1994) mendakwa bahawa dalam kalangan komuniti Afrika Amerika sendiri, mereka berpendapat bahawa mereka yang berkulit cerah sedikit mempunyai status yang lebih tinggi daripada mereka yang berkulit gelap. Perkara ini seakan-akan menunjukkan bahawa wujudnya sebuah sistem kasta warna dalam kalangan komuniti Afrika Amerika.  Hal ini demikian kerana seawal abad ke-19, pemilik hamba yang majoritinya terdiri daripada bangsa berkulit putih telah melayan golongan hamba berbangsa berkulit gelap yang cerah dengan lebih baik berbanding golongan hamba yang berkulit gelap. Akibatnya, pemikiran bahawa “berkulit cerah lebih baik daripada berkulit gelap” telah ditanam dalam kalangan komuniti Afrika Amerika untuk sekian lama.

Sejarah ‘Internalized Racism’ dalam kalangan komuniti Asia Amerika

Komuniti ‘Asian Americans’ menariknya sering distereotaip sebagai komuniti atau bangsa minoriti yang berjaya dalam semua aspek termasuklah akademik dan perniagaan. Walau bagaimanapun mereka juga dikaitkan dengan stereotaip negatif seperti anti-sosial, nerda, tidak mahu berasimilasi, tidak pandai berbahasa Inggeris, dan pendatang.

Stereotaip-stereotaip ini sering dimainkan dan dipaparkan dalam pelbagai medium terutamanya media massa seperti Hollywood. Di dalam beberapa kajian berkaitan ‘Internalized Racism’ yang dipetik oleh Liao (2016), beliau mendapati bahawa terdapat sesetengah Asia Amerika yang melihat diri mereka sebagai less American, memetik kata-kata beliau:

“The same study […] also provided evidence that Asian Americans internalized the perception that they are less American than their White counterparts.”

Liao (2016) berpendapat mereka berasa less American akibat rasisme yang dialami oleh mereka. Pyke (2007) menambah dan berkata bahawa dalam beberapa wawancaranya, responden-responden beliau yang terdiri daripada kaum Asia Amerika memberikan komen negatif tentang keluarga mereka dan berpendapat keluarga mereka “tidak normal” dan “berlawanan” kehidupan normal sebuah keluarga Amerika. Melalui wawancara Pyke (2007) beliau juga mendapati institusi sosial seperti media massa dan rakan sebaya memainkan pengaruh yang besar ke atas cara responden-responden beliau mendefinisikan “keluarga yang normal”.

Contohnya, sesetengah responden memetik rancangan sitcom The Brady Bunch (1969-1974) sebagai contoh keluarga Amerika yang “normal” manakala satu bahagian lagi memetik keluarga rakan-rakan mereka yang berkulit putih dan berasa iri hati kerana berpendapat keluarga rakan-rakan berkulit putih mereka itu menjalani kehidupan yang “normal”. Dalam satu wawancara dengan seorang responden lelaki Korea Amerika berumur 24 tahun, responden tersebut mengakui yang beliau iri hati dengan keluarga Amerika berkulit putih dan sangat berharap keluarganya menjadi “sempurna” seperti itu. Memetik kata-kata beliau:

“I still see myself envying White American families and wishing that my family was perfect like theirs. So basically, I find myself suckered into this ideal image of the American family. And I realise, sadly, that my family is not the American family and never will be. God, you know, this really upsets me when I keep striving for this intangible thing because then I never really feel happiness or satisfaction.” – (Pyke 2007: 107).

Kembali kepada hujah Liao (2016) tentang rasisime yang dialami oleh kaum Asia Amerika, beliau menjelaskan bahawa seawal abad ke-19, ramai imigran dari benua Asia terutamanya China telah datang ke Amerika Syarikat untuk mencari pekerjaan dan kehidupan yang lebih baik. Walaupun kebanyakan keturunan mereka telah berintegrasi dan berasimilasi malah menjadi warganegara Amerika Syarikat, namun, mereka masih dipandang sebagai pendatang oleh sesetengah pihak.

Sedemikian rupa sehingga budaya mereka juga dianggap sebagai lebih rendah daripada budaya dan tamadun Barat akibat ‘Orientalism’ (Said, dipetik Liao 2016). ‘Orientalism’ merupakan satu pemahaman yang wujud semasa zaman kolonial Barat di benua Asia yang bertujuan untuk mencipta perbezaan antara yang “biasa (Barat/Eropah)” dan yang “pelik (Timur/Asia)”.

Pemahaman ini juga telah mewujudkan idea “us vs. them” yang mengakibatkan orang Barat melihat diri mereka sebagai lebih bertamadun berbanding orang Asia. Oleh kerana hal yang demikian, pelbagai stereotaip negatif telah dilemparkan oleh orang Barat terhadap orang Asia termasuklah “kuli kuning”, “pengotor”, “penyimpang”, dan lain-lain.

Persekitaran rasis ini telah menyumbang kepada kewujudan ‘internalized racism’ yang ditanam dalam kalangan kaum Asia Amerika. Ramai Asia Amerika yang mengalami ‘internalized racism’ didapati menerima dan mempercayai stereotaip-stereotaip negatif yang dilemparkan terhadap kaum mereka.

Kesan-Kesan ‘Internalized Racism’

1. Penerimaan dan kepercayaan stereotaip mengarut

Sebelum bermulanya ‘Black Power Revolution’, stereotaip mengarut seperti mereka yang lahir berkulit cerah mempunyai masa depan lebih cerah berbanding mereka yang berkulit gelap dipercayai dan diterima oleh ramai orang African Americans. Memetik kata-kata Hooks (1994):

“Those black folks who come of age before Black Power faced the implications of colour caste either through devaluation or overvaluation. In other words, to be born light meant that one was born with an advantage recognized by everyone. To be born dark was to start life handicapped, with a serious disadvantage.”

Dibandingkan dengan komuniti berkulit putih pula, Hooks (1994) berkata perkara pertama yang dilihat ialah jantina manakala bagi komuniti berkulit gelap pula adalah warna kulit.

Selain itu, melalui kajian oleh Liao (2016), beliau mendapati bahawa terdapat jumlah ramai Afrika Amerika yang mempercayai dan menerima stereotaip dan komen negatif tentang komuniti mereka termasuklah “Orang Afrika Amerika malas”, “Kebanyakan penjenayah terdiri daripada lelaki Afrika Amerika”, dan lain-lain. Pendek kata, dari lahir lagi komuniti ‘African Americans’ dilahirkan dalam persekitaran yang mengalakkan ‘internalized racism’.

Isu ‘internalized racism’ dapat diperhatikan di Asia Tenggara juga seperti di Malaysia dan Fillipina. Contohnya, di Malaysia terutamanya dalam kalangan orang Melayu di media sosial, orang Melayu dilabel dan dikaitkan dengan pelbagai stereotaip negatif. Hal ini demikian kerana semasa zaman penjajahan, orang Melayu untuk sekian lama telah dilabel sebagai pemalas oleh peneroka dan pegawai jajahan British dan Belanda. Stereotaip negatif ini walaupun telah disangkal oleh Syed Hussein Alatas dalam bukunya The Myth Of The Lazy Native, masih lagi menular dalam sesetengah generasi muda Melayu dan bukan Melayu juga sehingga kini.

Di Fillipina pula, terdapat sesetengah orang Fillipino yang menyokong sikap negatif terhadap saudara dan saudari sebangsa mereka. Sedemikian rupa sehingga terdapat juga mereka yang menyokong diskriminasi terhadap Filipino lain, membenci rupa fizikal Fillipino yang tidak dekat dengan ciri-ciri Eropah, dan menganggap warisan Barat sebagai lebih hebat dan menarik untuk diikuti (David dan Okazaki, dipetik Choi, Israel, dan Maeda 2017).

Pemerhatian ini menurut sesetengah pakar merupakan kesan daripada penindasan dan rasisme yang telah dialami oleh nenek moyang mereka semasa era penjajahan kolonial.

2. Konsep kecantikan diubah

Berkait hubung dengan hujah di atas juga, pada awalnya, ramai orang Afrika Amerika yang berkulit cerah dipandang lebih cantik dan menarik berbanding mereka yang berkulit gelap dalam komuniti mereka. Hooks (1994) mendakwa bahawa sebelum tercetusnya revolusi ‘Black Power’, ramai orang yang berkulit gelap telah mencari atau memahukan pasangan yang berkulit cerah akibat konsep kecantikan yang diubah akibat rasisme bangsa berkulit putih dan juga stereotaip-stereotaip mengarut yang disebut sebelum ini. Antara sebab kenapa konsep kecantikan komuniti berkulit gelap berubah adalah akibat penjajahan minda yang ditekankan oleh bangsa berkulit putih ke atas mereka seawal abad ke-19 lagi.

Bagi komuniti Asia Amerika pula, terdapat sesetengah individu yang tidak suka dengan rupa muka dan badan mereka. Seorang murid Korea Amerika yang diwawancara oleh seorang professor telah mengadu dan berkata sejak beliau kecil lagi beliau membenci rupanya yang berbeza dan benci dilahirkan sebagai seseorang yang mempunyai ciri-ciri fizikal bangsa Korea (Osajima, dipetik Liao 2016).

Di India juga isu kecantikan ini telah membuat sesetengah wanita India, tua dan muda, untuk melunturkan kulit mereka untuk menjadi lebih cerah. Hal ini demikian kerana seperti yang dialami oleh kaum Afrika Amerika di Amerika Syarikat, wanita-wanita India telah melalui ‘internalized racism’ di India.

Konsep kecantikan mereka telah dibentuk akibat penjajahan dan kolonialisme Barat yang sudah sekian lama menjejaskan pemikiran mereka. Selain itu menurut Mishra dan Hall (2017), keinginan untuk mendapat kulit yang lebih cerah telah ditanam dalam kalangan orang India melalui media massa seperti majalah kecantikan dan Bollywood yang sering dibintangi oleh pelakon-pelakon atau model-model berkulit cerah. Kes-kes pelunturan kulit untuk kelihatan lebih cantik dan menarik tidak terhad di India sahaja, tetapi berlaku hampir di seluruh Asia dan juga Afrika (Mishra dan Hall 2017).

3. Kewujudan Kompleks Rendah Diri

Kompleks Rendah Diri atau Inferiority Complex akan mula wujud akibat ‘Internalized Racism’. Di Amerika Syarikat contohnya, sesetengah individu Asia yang mengalami atau menerima ‘internalized racism’ akan mencari jalan untuk menjadi atau mendekati bangsa berkulit putih. Sedemikian rupa sehingga keinginan mereka ini juga akan membuatkan mereka untuk menjauhi saudara sebangsa mereka yang mereka percaya tergolong dalam stereotaip negatif dan ada yang menyatakan bahawa mereka kadangkala berharap tidak dilahirkan sebagai orang Asia (Pyke 2007: 105; Liao 2016; Choi, Israel, dan Maeda 2017). Budaya dan warisan Asia juga telah menjadi mangsa kompleks rendah diri yang diakibatkan oleh IR menurut pemerhatian Choi, Israel, dan Maeda (2017). Mereka mendapati bahawa mangsa-mangsa IR mempunyai prejudis terhadap kebudayaan dan warisan Asia mereka. Contohnya, kepercayaan bahawa budaya dan warisan Asia adalah keterbelakangan dan tidak sehebat budaya Barat merupakan satu tindakan untuk merendahkan budaya Asia sendiri. Hairannya, mereka akan mengangkat budaya Barat lebih tinggi daripada budaya dan warisan Asia mereka.

Media sebagai alat berpengaruh untuk membanteras ‘Internalized Racism’?

Berdasarkan pemerhatian Pyke (2007) dan laporan Mishra dan Hall (2017) yang menyebut bahawa media massa merupakan salah satu institusi yang bertanggungjawab menyebarkan IR, penulis berpendapat bahawa media juga boleh digunakan untuk melawan dan membanteras IR. Cara-cara media boleh membanteras dan melawan arus IR termasuklah:

1. Mengiktiraf kewujudan dan kehadiran sesuatu kaum atau komuniti di persada nasional dan antarabangsa

Filem-filem popular Hollywood seperti Black Panther (2017) dan Crazy Rich Asians (2018) telah mendapat sambutan hangat terutamanya daripada komuniti Afrika Amerika dan Asia Amerika. Hal ini demikian kerana, sudah sekian lama watak-watak utama dan sampingan dipegang atau dimainkan oleh seseorang yang berbangsa berkulit putih.

Tambahan pula, kebanyakan filem-filem yang dikeluarkan dalam dekad sebelum ini berkisarkan perwatakan dan watak utama yang berbangsa kulit putih sahaja. Kehadiran atau kewujudan wira dan srikandi daripada kalangan kaum Afrika Amerika dan Asia Amerika jarang dilihat atau tidak wujud langsung.

Walaupun tidak dinafikan terdapat filem-filem hangat sebelum ini yang ada mempaparkan watak-watak Asia Amerika dan Afrika Amerika namun filem-filem tersebut sering bermain dengan stereotaip seperti francais filem Rush Hour. Contohnya, Jackie Chan yang memegang watak Inspektor Lee dalam francais filem tersebut dikaitkan dengan stereotaip Asia iaitu Fu-Manchu yang berpendapat semua orang Asia mempunyai ilmu atau pandai dalam seni bela diri seperti Kung Fu, Taekwando, dan lain-lain.

Manakala Chris Tucker yang memegang watak James Carter telah dikaitkan dengan pelbagai stereotaip Afrika Amerika. Lee (2016) mendakwa bahawa terdapat sebanyak 29 stereotaip negatif kaum Afrika Amerika dan 51 stereotaip negatif Asia yang dipaparkan dalam francais Rush Hour. Menariknya, Lee (2016) juga mendapati bahawa bangsa berkulit putih telah diberikan stereotaip positif dan negatif seperti kaum Asia Amerika dan Afrika Amerika di dalam francais filem tersebut. Antara sebab kenapa stereotaip-stereotaip ini sering dimain dan diulangi dalam francais tersebut termasuklah untuk tujuan komedi (Lee 2016).

2. Melawan dan mencabar stereotaip

Kewujudan filem-filem seperti Black Panther dan Crazy Rich Asians telah cuba melawan dan mencabar stereotaip ini dengan menunjukkan sisi sebenar dan kehidupan sebenar kaum Asia dan Afrika. Black Panther contohnya, walaupun latar tempatnya terletak di Afrika, ia telah menyedarkan penonton tentang penindasan yang dialami oleh negara-negara Afrika dan penindasan yang pernah dialami oleh watak Killmonger dan ayahnya yang merupakan orang Wakanda yang pernah bermaustautin di Amerika Syarikat sebagai kaum African Americans.

Johnson (2018) berpendapat filem ini juga telah membangunkan rasa bangga kaum Afrika dan Afrika Amerika terhadap budaya dan warisan Afrika dan Afrika Amerika atau lebih dikenali sebagai Black Culture. Selain itu, Johnson (2018) menambah lagi yang filem ini telah menyedarkan masyarakat daripada bangsa lain tentang kewujudan dan kehadiran kaum Afrika Amerika dan isu-isu yang dialami oleh mereka. Pendek kata, walaupun Black Panther merupakan filem fiksyen ia telah membangunkan dan mewujudkan rasa bangga dalam kalangan kaum Afrika Amerika akan warisan dan budaya mereka sekaligus melawan stereotaip-stereotaip negatif yang sering dipaparkan dalam arus perdana.

Filem seperti Crazy Rich Asians dan rancangan sitcom Fresh Off The Boat pula telah memberikan para penonton perspektif baru dalam kehidupan seharian orang Asia Amerika dan orang Asia dari Asia. Stereotaip-stereotaip negatif seperti yellow peril dan yellow coolie tidak wujud dan tidak dipaparkan langsung dalam filem dan rancangan tersebut. Malahan, ramai netizen berpendapat yang filem Crazy Rich Asians telah membuat kaum Asia Amerika untuk berasa bangga dilahirkan sebagai orang Asia dan pada waktu yang sama menghargai budaya dan warisan Asia mereka.

Walau bagaimanapun, stereotaip seperti “all Asians are Chinese” telah diperkukuhkan dan dipaparkan di dalam filem hangat Crazy Rich Asians. Contohnya, Mitra (2018) dalam The Washington Post telah memuji pilihan pengarah filem untuk memaparkan pelakon-pelakon yang terdiri daripada orang Asia sahaja. Namun begitu, beliau juga telah menyatakan bahawa ramai orang termasuk orang Singapura sendiri telah mempersoalkan ketiadaan etnik-etnik minoriti Singapura lain seperti orang Melayu, India, dan Eurasia dalam filem tersebut.

Tetapi bagi Mitra (2018) ini bukanlah satu isu yang besar kerana beliau berpendapat bahawa filem ini merupakan satu permulaan yang baik untuk mengiktiraf kewujudan orang Asia dalam layar perak Hollywood. Tambahan pula, sebab kenapa watak-watak utama Crazy Rich Asians dipegang oleh orang Cina sahaja adalah kerana realitinya di Singapura, majoriti orang kaya terdiri daripada orang Cina (Mitra 2018).

Kesimpulan

Sudah terang lagi bersuluh bahawa ‘Internalized racism’ merupakan satu kesan psikologi yang diakibatkan oleh rasisme dan penjajahan kolonial. Selain itu, kaum penindas jelas memainkan peranan dalam menanam sikap ‘internalized racism’ dalam kaum-kaum lain sepertimana kaum berkulit putih dalam sejarah Amerika Syarikat telah menindas dan menunjukkan prejudis terhadap kaum Afrika Amerika dan Asia Amerika.

Kesan-kesan internalized racism jelas telah mengakibatkan sesetengah orang untuk menerima dan mempercayai segala penghinaan dan stereotaip negatif yang dilemparkan terhadap kaum mereka sendiri. Sedemikian rupa sehingga terdapat mereka yang sanggup menghina dan membenci saudara dan saudari sebangsa mereka untuk menjauhkan diri mereka daripada budaya dan warisan kaum atau bangsa mereka.

Namun begitu, seperti yang telah dihujahkan oleh beberapa sarjana di atas tadi, antara punca wujudnya ‘internalized racism’ termasuklah wujudnya kaum dominan yang telah menindas kaum minoriti yang lain – persoalannya, di dalam konteks Malaysia siapakah kaum dominan yang menindas sekian rupa sehingga wujudnya ‘internalized racism’ dalam kalangan kaum Melayu, Cina, dan India? Malahan, jika tidak adanya kaum dominan di dalam Malaysia, jadi siapakah yang patut dipersalahkan untuk mewujudkan ‘internalized racism’ dalam kalangan masyarakat Malaysia kita ini dan apakah yang sedang menghalang kita daripada membasmikannya?

RUJUKAN:

Bibliografi

Nota kaki: Treasure didapati telah hanya berpura-pura dan ramai netizen berpendapat beliau berbuat sedemikian hanyalah untuk dapatkan perhatian dan populariti. Walau bagaimanapun, tindakan Treasure ini tetap tidak waras dan berbaur rasis terhadap kaumnya sendiri.


Hari-Hari Kematian Alexander The Great

Siapa yang tidak kenal dengan sosok seorang penakluk yang paling masyhur dalam sejarah tamadun manusia ini?

• Alexander the Great disenaraikan sebagai salah seorang pahlawan & raja yang bijak mengatur strategi peperangan dalam ekspedisinya menaklukkan beberapa wilayah sehingga kawasan jajahannya mencapai hampir separuh dunia ketika itu (menyatukan wilayah di Timur & di Barat). Menabalkan diri sebagai Raja di Persia, Babylon dan sekitar wilayah di Asia.

• Ada beberapa sebab & pendapat yang mengisahkan bagaimana Alexander the Great meninggal dunia, tetapi penulis akan mengambil satu pendapat sahaja yang menyebabkan kematiannya.

• Pendapat yang popular mengatakan bahawasanya, Alexander mati diracun oleh seseorang ketika beliau sedang berhibur di dalam sebuah majlis besar yang diadakan di istananya.

Pendapat lain juga mengatakan, pada ketika ini Alexander sedang menghadiri perjumpaan majlis yang bertujuan merencanakan ekspedisi penaklukan ke atas Carthage & Rom.

• Wain kegemaran beliau yang dihidangkan khusus untuknya, dipercayai telah diracun oleh orang kepercayaannya sendiri.

• Antara orang kepercayaan yang disyaki terlibat dalam pembunuhan Alexander :

1) Jeneral Antipater – Ketua & Menteri Pertahanan Negara.

2) Cassander – Anak jeneral Antipater yang juga disyaki terlibat dalam konspirasi peristiwa pembunuhan ke atas isteri & anak Alexander (peristiwa ini terjadi setelah kematian Alexander).

3) Pengawal peribadinya – Tidak diketahui namanya, tiada catatan mengenai namanya.

• Selepas menelan wain yang mengandungi racun itu, Alexander diserang sakit dalaman sehingga mencapai tempoh dua minggu sebelum beliau meninggal dunia.

• Tetapi ada pendapat juga mengatakan, Alexander meninggal dunia disebabkan terkena penyakit, diantaranya:

1) Jangkitan malaria.
2) Barah paru-paru.
3) Kegagalan fungsi hati.

Atau mungkin kesan terkena racun tersebut?

• Alexander the Great meninggal dunia pada tanggal 13 Jun 323 SM ketika mencapai umur 32 tahun di Babylon & tubuh mayatnya dikebumikan di dalam sebuah balang yang biasanya digunakan untuk mengisi madu.

• Selepas kematiannya, empayarnya yang besar hancur & pecah kerana jeneral-jeneral perangnya berperang sesama sendiri merebutkan wilayah kekuasaan.

Siapa yang tak tergilakan kuasa memerintah wilayah empayar yang luas?

• Salah seorang sahabat baiknya iaitu Ptolemy Lagides yang bertanggungjawab meneruskan kekuasaan Alexander the Great di Mesir dengan menubuhkan Dinasti Ptolemaic & beliau juga dinobatkan sebagai ‘successor’ sah Alexander the Great dengan gelaran Firaun Ptolemy I.

Detik-detik hari pemergian Alexander:

1) Hari pertama:

Beliau menghadiri makam malam & duduk di majlis itu sehingga larut malam. Selesai majlis itu maka beliau pun pulang & diserang demam panas.

2) Hari kedua:

Beliau memerintahkan untuk diadakan korban bertujuan mencari keredhaan Tuhan.

Beliau juga merancang untuk meneroka tanah Arab melalui ekspedisi di darat & di lautan setelah beliau sembuh.

3) Hari ketiga:

Sakit beliau berkurang sedikit pada hari ketiga sehingga beliau mampu bangun & membersihkan diri.

Upacara korban dilakukan pada kali kedua sebagai tanda kesyukuran.

Atas nasihat doktor peribadinya, Doktor Antanos, beliau dibawa berjalan-jalan di sebuah taman bunga untuk menghirup udara segar & setelah itu suhu badan beliau semakin menurun.

Beliau kembali ke biliknya & menemui beberapa orang alim serta memberikan pesanan kepada para sahabatnya untuk bertemu dengan beliau pada keesokan harinya.

Pada malam hari, beliau tidur ditemani oleh isterinya iaitu Permaisuri Roxana kerana demam panas kembali menyerang beliau.

4) Hari keempat:

Beliau melakukan upacara korban juga pada hari keempat.

Laksamana Nearchus & para sahabat beliau diperintah untuk bersiap sedia untuk memulakan pelayaran ke tanah Arab dalam masa 2-3 hari lagi.

5) Hari kelima:

Suhu badan beliau masih sama, tidak menurun walaupun sedikit.

Tetapi beliau masih berusaha untuk terus mengingati kepada para sahabatnya tentang misi ke tanah Arab.

Pada malam ini, tubuh badan beliau sudah tidak bermaya & pelayaran untuk misi kali ini ditangguhkan serta-merta.

6) Hari keenam:

Pada hari ini, beliau lebih menghabiskan masanya bertemu dengan orang-orang alim & memohon nasihat dalam agama.

7) Hari ketujuh:

Badan beliau masih melemah, tetapi beliau tetap menyertai upacara korban.

Doktor Antanos masih berusaha memberikan rawatan yang sempurna kepada beliau.

8) Hari kelapan:

Beliau dibawa berjalan-jalan ke taman, tetapi suasana damai di taman tetap tidak mampu memberikan kesan yang positif kepada beliau.

Para sahabat & jeneral perang datang menziarahinya.

Beliau hanya mampu tersenyum dan tiada sepatah perkataan pun yang keluar dari mulutnya.

9) Hari kesembilan:

Sakit beliau makin kuat, badan beliau mulai melemah dan hanya terbaring di atas katil.

10) Hari kesepuluh:

Beliau menyedari ajalnya semakin menghampiri lalu beliau diminta untuk ditunjukkan pewaris tahkta empayarnya.

Beliau mewasiatkan supaya dilantik salah seorang dari kalangan sahabatnya yang mampu untuk mengetuai peperangan & cekap dalam menguruskan kesemua wilayah jajahan Macedonia.

Beliau meninggal dunia & dikebumikan di Babylon.

Para jeneral perangnya melanggar wasiat beliau & mereka saling berperang sesama sendiri merebutkan beberapa wilayah yang penting.

Lenyaplah pengaruh kekuasaan Macedonia-Yunani di benua India.


Innocent Witness (2019): Kisah Budak Asperger Menjadi Saksi Tunggal Kes Pembvnuhan

Filem ni aku baru tengok dengan Astro.  Dan ianya filem yang berbaloi untuk korang tengok.

Filem ini bukanlah filem yang terlalu tegang dan sarat dengan air mata sampai berminit minit. Cukuplah ia memberikan anda pengalaman tontonan yang emosi secukup rasa.

Peguam cuba membebaskan tertuduh

Ok, macam ni. Dalam satu kes yang diklasifikasikan sebagai pembunvhan, satu satunya saksi adalah remaja 16 tahun yang ada autisme.

Sekarang ini, siapa akan percaya dengan dia? Mampukah seorang peguam membawa gadis 16 tahun itu ke kandang saksi dalam usaha dia membela defendant?

Defendan / tetuduh kes ini adalah seorang pembantu rumah bernama Oh Mi Ran (lakonan Yum Hye Ran).

Dia memberitahu, takkan dia sanggup membvnuh tuannya yang telah memberikannya tempat tinggal. Malah dia sebenarnya cuba menyelamatkan tuannya itu.

Oh Mi Ran menyatakan kepada lawyer dia Yang Soon Ho (lakonan Jung Woo Sung) bahawa, dia bukan pembvnuh. Sebaliknya dia cuba menyelamatkan tuannya yang ketika itu cuba membvnuh diri.

Soon Ho berhadapan dengan hujah yang sukar  untuk mempertahankan Oh Mi Ran. Kerana fakta kes menyatakan bahawa si m4ti, men!nggal kerana lemas oleh beg plastik.

Dan pada masa yang sama, pendakwaraya tak percaya, jika Oh Mi Ran tak mampu mengoyakkan plastik itu.

Soon Ho memberikan satu hujah yang mengejutkan semua, apabila, plastik memang banyak digunakan oleh orang di Korea Selatan untuk membvnuh diri. Malah ada yang membeli kit membvnuh diri berbentuk plastik itu di internet.

Namun siapa yang akan percaya kan?

Ji Woo harapan terakhir Soon Ho

Lalu Soon Ho cuma ada harapan pada saksi kejadian iaitu Kim Ji Woo (lakonan Kim Hyang Gi), seorang remaja perempuan yang mengidap autisme.

Dia melihat kejadian itu beratus meter dari rumahnya yang bertentang dengan tingkap.

Pastinya sukar untuk orang seperti Soon Ho berkomunikasi dengan Ji Woo. Kerana dia sangat sukar untuk menerima orang lain masuk ke dalam ‘circle’ kehidupannya.

Ji Woo ini mengidap spektrum autisme yang disebut sebagai sindrom Asperger. Ibunya pernah berkongsi bahawa dia ingatkan Ji Woo adalah genius.

Di mana, pada usia setahun dia boleh meminta ibunya menukar lampinnya. Sedangkan bayi lain sebayanya baru nak menyebut papa dan mama.

Pada usianya dua tahun Ji Woo sudah boleh membaca. Dia memang anak yang bijak dan suka dengan teka-teki.

Mengenali asperger yang ada pada Ji Woo

Apakah itu sindrom Asperger itu?

Asperger memiliki ni  berbeza sedikit dengan spektrum autisme yang lain.

Jika autisme yang lain, pengidapnya akan berhadapan dengan kemunduran dari segi kecerdasan (kognitif) serta penguasaan bahasa.

Manakala mereka yang ada sindrom Asperger, mereka cerdas dan mahir dalam pertuturan. Cuma mereka agak janggal nak berkomunikasi dengan orang lain.

Semakin lama, Soon Ho cuba mendapatkan informasi daripada Ji Woo, semakin banyak dia belajar tentang gadis remaja itu.

Rakannya menasihatkan Soon Ho, jika mahu berkomunikasi dengan Ji Woo, hendaklah masuk ke dalam dunia mereka terlebih dahulu.

Lalu dia pun cuba memasuki di Ji Woo. Rupa-rupanya banyak perkara yang dia dapat tahu tentang Ji Woo.

Masyarakat kerap memandang rendah golongan seperti Ji Woo kerana tak kenal dengan mereka yang ada kecerdasan tersendiri.

Namun kecerdasan itu tak dapat mereka tunjukkan kerana, tiada siapa nak mendengar ataupun memberikan mereka peluang.

Antaranya, Ji Woo boleh mengira bintik pada corak tali leher Soon Ho dalam masa singkat.

Akhirnya Soon Ho diterima masuk di dalam lingkaran Ji Woo. Mereka menetapkan masa 5pm adalah masa untuk mereka bermain teka teki.

Dan akhirnya gadis autistik itu masuk ke mahkamah untuk menjadi saksi kes pembvnuhan.

Ji Woo seperti yang dikatakan oleh ibunya, anak gadis yang sangat kuat. Dia membuktikannya, dia mengatasi rasa gentarnya untuk naik ke kandang saksi dan berhujah di hadapan semua orang.

Ji Woo ada masalah pendengaran akut – di mana telinganya sangat sensitif. Dia boleh mendengar bunyi detikan jarum jam di mahkamah sekalipun.

Dan selebihnya, aku serahkan kat korang untuk layan filem ini. Apa yang akan jadi kepada pembantu rumah yang berharap kepada seorang remaja asperger untuk membebaskannya daripada pertuduhan?

Dan mampukah Soon Ho menang kes ini dengan membawa saksi seperti Ji Woo? Soon Ho cuma mahukan keterangan berkaitan apa yang dia nampak daripada Ji Woo, tetapi pihak pendakwaan mulai mengambil kira perkara yang lain termasuk observasi Ji Woo ke atas Oh Mi Ran.

Soon Ho menganggap mereka mulai cuba memanipulasi Ji Woo yang ada kecacatan. Perghh. Dia terlepas ayat tu, terus sentap Ji Woo mendengarnya.

Filem ini, lebih daripada filem berbentuk lawyer yang lain. Ianya memaparkan sisi lebih besar dalam kehidupan kita ni. Sejauh mana masyarakat mahu mendengar dan menerima kecerdasan yang ada pada seorang autistik?

Filem yang sangat direkomendasi untuk korang dan sesuai ditonton seisi keluarga.

Artikel asal boleh didapati diblog asal, Axello.net.


Tuntutan 3 Asas Ilmu: Tauhid, Fiqh dan Tasauf

Dari sudut bahasa, ilmu sebagaimana takrif dalam kamus Dewan membawa pengertian pengetahuan, kepandaian dalam perkara dunia, akhirat, zahir, batin dan lain-lain lagi.

Dari segi istilah, Ar Raghib mentakrifkan ilmu  sebagai menangkapi sesuatu berdasarkan bentuknya yang sebenar. Ruj : Ar Raghib Al Asfahani, Mufradat Al Quran.

Ketahuilah bahawa seseorang tidak akan dapat menjalankan kefardhuan dari ketaatan, menjauhi keharaman dari kemaksiatan, apatahlagi ibadah sunat yang berfungsi mendekatkan diri kepada Allah melainkan dengan ilmu. Kerana tuntutan ilmu itu wajib. Sabda Rasulullah SAW:

طلب العلم فريضة على كل مسلم

“Menuntut ilmu itu wajib atas semua orang Islam”. (HR Imam Baihaqi)

Kepentingan ilmu

Nabi SAW bersabda:

من سلك طريقا يطلب به علما سهل الله له طريقا الى الجنة

“Barangsiapa yang menempuh satu jalan untuk mencari ilmu pengetahuan, Allah SWT memudahkan kepadanya satu jalan menuju ke syurga”

Terdapat satu hikayat yang telah di nukilkan oleh As Syeikh Ali Bin Abdur Rahman Al Kalantani, di masyhurkan dengan Tok Wan Ali Kutan di dalam kitabnya, Al Jauhar Al Mauhub Wa Munabbihat Al Qulub. Berkata Syeikh:

“bahawasanya dua orang bersaudara, adalah salah seorang daripada keduanya ‘abid (ahli ibadah) yang berbuat ibadah, dan yang satu lagi itu melebihi-lebihi atas dirinya dengan syahwat keinginan nafsunya. Dan adalah yang abid itu cita hendak melihat iblis, maka pada satu hari melihat ia akan iblis dan berkata iblis baginya:” hai menyesal atas engkau, telah engkau sia-sia akan umur engkau empat puluh tahun di dalam menegahkan diri engkau dan memenat akan badan engkau, padahal tinggal lagi umur engkau empat puluh tahun. Maka ikut olehmu akan nafsu engkau pada segala keinginannya. “ maka berkata yang abid pada dirinya: “ Aku hendak turun pergi muafakat dengan saudaraku di bawah itu pada makan dan minum, pada segala yang lazat-lazat pada masa dua puluh tahun, kemudian aku taubat dan aku berbuat ibadah pada dua puluh tahun yang tinggal lagi.” Maka turun ia kepada saudaranya atas niat itu. Dan saudaranya yang bawah jaga ia daripada mabuk arak, maka ketahui ia akan dirinya di dalam kelakuan yang sangat jahat. Sungguhnya telah kencing ia atas kainnya dan badannya, padahal ia tercampak atas bumi lagi dalam kelam. Maka berkata ia pada dirinya: “telah aku membinasakan umurku di dalam maksiat dan saudaraku dalam taat dan ibadah, maka aku masuk neraka dan ia masuk syurga”. Kemudian berniat ia hendak taubat dan hendak berbuat ibadah serta saudaranya. Maka naik ia kepada saudaranya atas niat taat dan ibadah, dan turun saudaranya atas niat maksiat. Maka tergelincir kakinya jatuh atas saudaranya, maka mati kedua-duanya. Maka di hasyarkan (dihimpunkan) ‘abid atas maksiat dan di hasyarkan (di himpunkan) yang ashi (yang berdosa) itu atas niat taat dan ibadah.

Demikianlah bahawa orang yang berilmu tidak mudah ditipu syaitan, tetapi sebaliknya orang yang tidak berilmu sangat mudah ditipu syaitan. Sesungguhnya syaitan lebih gerun terhadap orang berilmu dari ahli ibadah tanpa ilmu. Jelas sekali, bahawa kita perlu memiliki ilmu dan melakukan ibadah. Ilmu lebih utama di dahulukan, ertinya wajib belajar ilmu terlebih dahulu yakni ilmu ibadah. Sebab ilmu itu asas petunjuk jalan. Oleh hal demikian, dari Muaz bin Jabal r.a,  Baginda SAW bersabda:

العلم إمام العمل و العمل تابعه

“Ilmu adalah Imam dan amal adalah makmumnya” (HR Imam Thobrani dan Ibn Abdil Barri)

Ilmu yang wajib dipelajari

Wajib atas mukallaf mempelajari tiga ilmu iaitu ilmu tauhid, fekah dan tasauf berdasarkan sebuah hadis riwayat Muslim yang masyhur berhubung Iman, Islam dan Ihsan. Sesungguhnya Jibril a.s telah mengajarkan manusia apakah itu agama. Agama terdiri tiga binaan utama iaitu Iman merujuk kepada ilmu tauhid, Islam merujuk kepada ilmu fekah dan ihsan dimasyhurkan dengan ilmu tasauf. Apakah kadar fardhu ain ketiga-tiga ilmu tersebut?

Lalu di jawab oleh Syeikh Salleh Al-Minankabawi rhm dalam kitabnya Kasyfu Asrar:

“Ilmu Usuluddin wajib dipelajari sekadar mengetahui perkara yang wajib, mustahil dan harus kepada Tuhan kita Azza Wa Jalla. Begitu juga para rasul(mengetahui perkara wajib , mustahil dan harus bagi para Rasul) sekadar mengesahkan keimanannya. Ilmu fekah juga menjadi fardhu ain dan dituntut sekadar mengesahkan amalan seperti mengetahui segala yang syarat dan rukunnya dan yang membatalkannya. Ilmu tasauf juga menjadi fardhu ain dan dituntut sekadar mengetahui yang membatalkan pahala, amalan ibadah seperti riya’, sam’ah, ujub, takkabur dan lain yang dicela oleh syarak”

Selanjutnya Syeikh Salleh berkata lagi:

“Malah haram hukumnya menuntut ilmu fardhu kifayah sebelum mengetahui ilmu fardhu ain. Sebagai contoh seseorang yang qadha dalam sembahyang padahal tidak uzur maka haram hukumnya ia mendirikan sembahyang sunnat sebelum menunaikan qadha dalam sembahyang tanpa uzur”

Takrif tauhid:

Dari segi bahasa:

جعل الشئ واحدا

Menjadikan sesuatu Tunggal. Rujuk Hasyiah Al Bajuri Ala Matni Sanusiah Fil Aqaid.

Dari segi syarak:

بإفراد المعبود بالعبادة مع اعتقاد وحدته و التصديق بها ذاتا و صفات و أفعالا

Ertinya: “Dengan menunggalkan yang disembah (Allah) dalam penyembahan dengan iktiqad ketunggalanNya dan membenarkan ketunggalan Allah pada Dzat, Sifat dan Af’aal”

Secara asasnya dalam ilmu tauhid, wajib bagi mukallaf mengetahui akidah 50 sebagaimana perkataan Al Allamah Syeikh Muhammad Fudholi rhm:

فاعلم أنه يجب له سبحانه و تعالى عشرون صفة و يستحيل عليه عشرون و يجوز فى حقه تعالى أمر واحد فهذه إحدى و أربعون و يجب للرسل أربعون و يستحيل عليهم أربعة و يجوز فى حقهم عليهم الصلاة و سلام أمر واحد فهذه الخمسون

“Maka ketahuilah kalian bahawasanya wajib bagi Allah SWT 20 sifat dan 20 mustahil dan 1 sifat harus. Maka jumlahnya 41. Dan wajib mengetahui 4 sifat bagi para rasul dan 4 mustahil serta 1 sifat harus bagi para Rasul alaihim solatu wasallam. Maka jumlah (keseluruhan) ialah 50”.

Pelajaran sifat 20 bukan bermakna Allah hanya ada 20 sifat sahaja. Akan tetapi 20 sifat kesempurnaanNya yang wajib diketahui secara tafsili (terperinci). Sesungguhnya sifat kesempurnaan Allah Taala amat banyak. Tiada siapa mengetahuinya melainkan Allah Taala jua. Maka wajib disabitkan kepada Allah Taala secara ijmal (umum) seperti perkatan,”Allah mempunyai banyak sifat kesempurnaan”. Dan janganlah mengiktiqadkan ada turutan (tertib) dalam sifat Allah Taala. Tertib susunan dalam sifat 20 hanya tertib atas kertas untuk mudah di hafal. Ia sesekali tidak membawa maksud sifat Allah ada turutan seperti dikatakan mula-mula wujud, kemudian sedia, kekal hingga seterusnya.

Demikian, sesungguhnya Para Rasul juga wajib mempunyai sifat kemuliaan lain yang tidak terhingga banyaknya dan wajib setiap mukallaf mengetahuinya secara ijmali (umum) seperti perkataan, “para Rasul mempunyai banyak sifat kemuliaan”. Adapun yang wajib diketahu secara tafsili(terperinci) ialah empat sifat yang tersebut.

Takrif Ilmu Fekah

Dari segi bahasa:

الفهم

Kefahaman

Dari segi syarak:

بأحكام الشرعية العملية المكتسب من أدلتها التفصيلية      العلم

Ilmu hukum hakam bagi amalan syarak yang diusahakan dari dalil-dalil  tafsili. Rujuk Hasyiah al bajuri ala Ibn Qasim.

Memahami hukum hakam yang asas

Pengetahuan asas meliputi hukum hakam asas dalam ibadah seharian kita iaitu solat, puasa, zakat, haji, munakahat dan muamalat. Untuk orang awam, bukan lah di seru supaya belajar sehingga menjadi ulama’. Cukup sekadar mengetahui rukun, syarat sah dan perkara membatalkan, perkara larangan dan suruhan dalam kehidupan seharian kita. Jika mahu memahami secara mendalam, lebih di galakkan. Tidak ada pengecualian untuk tidak mengabaikan ilmu ini sekalipun dikatakan kita tinggi makrifahnya. Tanpa fekah, kehidupan tiada sekatan, boleh buat apa sahaja tanpa larangan.

Berlapang dada

Kemuncak pembelajaran fekah akan membuahkan perasaan berlapang dada. Tanda-tanda seseorang alim dalam fekah, mereka tidak mudah melatah menghukum. Ia berlainan sekali jika belajar fekah separuh jalan, mereka merasakan pendapat mereka yang benar tanpa mengetahui di sana ada pendapat ulama’-ulama’ lain. Apabila kita berenang dalam lautan fekah, hampir keseluruhan perbahasan tidak akan lari dari khilaf dari kalangan ulama’. Oleh itu, mereka yang alim, bicara mereka tidak pantas menghukum selagi ada kaedah. Dewasa ini, masyarakat kita terlalu ramai tiada berlapang dada dan tidak membudayakan adabul khilaf. Peringkat ini hanyalah manusia terpilih dan benar-benar mengorbankan usia hidupnya untuk ilmu. Mereka perlu arif dalam ilmu alat arabiah, qawaid fiqh, usul fikih, fikh, tafsir, hadis, usul hadis, usul tafsir, mantiq dan lain-lain.

Takrif Tasauf

Dari segi bahasa: Ia berasal dari perkataan تصوف . Terdapat beberapa makna dalam kamus arab. Antaranya:

Lafaz tasauf ada kaitan dengan kalimah al suf الصوف  iaitu bulu yang menutup bulu kambing. Disebut bahawa kebanyakan ahli sufi memakai pakaian daripada bulu haiwan.

Lafaz tasauf juga ada kaitan dengan kalimah sofaa  صفا, kalimah ini merujuk kepada makna bersih dari kekotoran. Disebut bahawa tujuan tasauf ialah membersihkan hati dari sifat keji.

Ilmu ini juga dikenali dengan ilmu tazkiyatul nafs, suluk, penyucian jiwa, kesufian.

Dari segi Istilah:

هو علم يعرف به أحوال النفس محمودا و مذموما و كيفية تطهيرها من المذموم منها و تحليتها بالاتصاف بمحمودها و كيفية السلوك و السير إلى الله تعالى و الفرار إليه

“Ialah ilmu dikenali akan bicara hal-hal nafsu samada yang mahmudah (terpuji) dan mazmumah (tercela) dan cara-cara membersihkan nafsu dari sifat mazmumah dan menghiasi nafsu dengan sifat mahmudah serta cara perjalanan, pengembaraan menuju Allah Taala ”. Rujuk Masaail fil Tauhid wa tasauf, Syeikh Abdul Ghani An Nablusi.

Sifat Mahmudah

1-Taubat, iaitu menyesal di atas segala dosa yang telah dilakukan.

2-Zuhud, iaitu berpaling hatinya dari dunia meskipun jasadnya memiliki dunia

3-Sabar, menahan diri dari melakukan maksiat mesipun berpeluang melakukannya

4-Tawakal, menyerah diri semata-mata kepada Allah Taala

5-Syukur,iaitu menggunakan nikmat kurniaanNya ke jalan yang diredhai

6-ikhlas, iaitu membuat atau meninggalkan sesuatu kerana Allah

7-khauf, takut kepada Allah

8-Raja’, sentiasa mengharapkan keredhaan dan keampunan Allah

9-Mahabbah, cintakan Allah dan Rasul melebihi segala-galanya.

Sifat mahmudah ini adalah pakaian orang-orang tasauf. Ketahuilah sifat-sifat ini bukannya boleh dibuat-buat dalam perilaku. Sekiranya kita mencuba untuk bersifat demikian, ia tidak akan bertahan lama. Sifat atau akhlak tersebut akan lahir dengan sendiri jika hati Hati yang telah disucikan hasil tarbiyah dan zikir. Berkata arif billah:

التصوف كله أخلاق فمن زاد عليك بالأخلاق زاد عليك بالتصوف

“Tasauf semuanya akhlak, sesiapa yang menambahkan akhlakmu maka dia telah menambahkan tasauf terhadap dirimu”. Rujuk Nusratun Nabawiyah, Syeikh Mustafa al Madani.

Sesungguhnya sebaik-baik tarbiyah dan zikir dibawah bimbingan seorang guru.

(tuntutan apa jua ilmu adalah sebaik-baiknya berguru lebih lagi dalam perjalanan kerohanian)

Sifat Mazmumah

1-Cintakan dunia iaitu meletakkan cinta dunia di hati

2-Tamak iaitu sentiasa merasai tidak cukup dan tidak bersyukur dengan pemberian Allah

3-Ujub, merasa lebih baik berbanding orang lain

4-Ria’, memperilatkan amalan supaya dipuji

5-Takabbur iaitu membesarkan diri dan menghina orang lain

6-Sum’ah iaitu memperdegarkan amalan kepada orang lain supaya mendapat pujian

7-Hasad dengki

Hendaklah kita menuju kepada sifat-sifat mahmudah dan menjauhi sifat-sifat mazmumah. Sebagaimana perkataan Imam para Tasauf, Imam Junaid Al Baghdadi:

التصوف استعمال كل خلق سني وترك كل دني

“Tasauf ialah menggunakan semua akhlak ketinggian yang terpuji dan meninggalkan semua tingkah laku yang rendah lagi keji”.  Rujuk Nusratun Nabawiyah, Syeikh Mustafa al Madani.

Kesimpulan

Ketiga-tiga asas ini adalah usul agama. Jika tiada salah satu, maka tiada sempurna agama. Ia ibarat pohon kayu yang menghasilkan buah apabila memiliki akar, batang, daun dan dahan. Akar adalah iman, batang adalah Islam, dahan adalah ihsan sementara daun dan buah adalah dakwah rahmatan lil alamin. Hasilnya lahirlah manusia yang mentauhidkan Allah dalam segala aspek kehidupan manusia iaitu ibadah, keluarga, akhlak, pendidikan, ekonomi, politik, social, perundangan dan lainnya.